Hodovalo sa na pódiu, v múzeu aj kotolni
Hody majú v Dúbravke tradíciu spojenú s vinohradníctvom a dobrým jedlom. Novodobú históriu začali písať po revolúcii v roku 1989. Dúbravskými hodmi si každoročne mestská časť pripomína posvätenie dúbravského farského chrámu, čiže Kostola sv. Kozmu a Damiána. Tento rok Dúbravka hodovala nielen pred Domom kultúry a v starej Dúbravke na Žatevnej, ale aj v parku na Pekníkovej. 

Sprievod spojil Dúbravku
Hody majú v Dúbravke tradíciu spojenú s vinohradníctvom a dobrým jedlom. Novodobú históriu začali písať po revolúcii v roku 1989. Dúbravskými hodmi si každoročne mestská časť pripomína posvätenie dúbravského farského chrámu, čiže Kostola sv. Kozmu a Damiána. Tento rok Dúbravka hodovala nielen pred Domom kultúry a v starej Dúbravke na Žatevnej, ale aj v parku na Pekníkovej. 

Škôlku oslavovali Dúbravčania na chodúľoch aj s vlkom
V materskej škole sa objavil prefíkaný vlk. Chcel chytiť nezbedné kozliatka. No nakoniec ostali kozliatka celé aj vlk sýty. Ako v rozprávke sa totiž potom švihlo čarovným prútikom.
K švihnutiu  čarovným prútikom prirovnali divadelníci aj premenu chátrajúceho objektu na Fedákovej ulici na farebnú, veselú budovu plnú detí.
Nová materská škola sa naplnila prvý septembrový školský deň a o týždeň neskôr ju oslávila mestská časť s tými najdôležitejšími, deťmi. Žiadne oficiality, ale  na podujatí Oslávme spolu materskú školu vítala ľudí veselá dvojica na chodúľoch. Z dlhých nôh sa takto deťom prihováralo Divadlo z domčeka, ktoré si priamo na dvore postavilo scénu a predstavilo bábkovú rozprávku na motívy Pavla Dobšinského – O kozliatkach.  Pre deti z balónov uviazali meče, kvetinky.
Pred predstavením si mohli Dúbravčania pozrieť priestory materskej školy, ochutnať pohostenie zo školskej kuchyne a deti sa zahrať na novom ihrisku v areáli. Teda taký bol plán, ihrisko sa nakoniec pre dážď, ktorý prestal len tesne pred začiatkom akcie, využiť nedalo. Našťastie pred spustením divadielka kvapky ustali a rozprávku si mohli všetci vychutnať priamo na dvore materskej školy.
Materskou školou na Fedákovej pribudla v Dúbravke jedenásta škôlka. Dúbravka ju nezmenila čarovným prútikom, ale mesiace rekonštruovala a na jej dokončení pracovala aj počas leta, rovnako ako i na opravách iných školských budov. Rekonštruovali sa kúpeľne, vymieňali podlahy, aby bolo všetko pripravené na štart do nového školského roku...   
Lucia Marcinátová

Dúbravka získala eurofondy, starý objekt premenila  na škôlku
S novou materskou školou na Fedákovej pribudlo v Dúbravke 92 miest pre deti, mestská časť tak má 11 materských škôl so 44 triedami.
Stará červená šmykľavka končí v bahne, betónové múry, hrdzavý a nefunkčný kolotoč v kríkoch, posprejované steny, rozbité okná, staré matrace, neporiadok, špina, ohorená podlaha. Objekt a priestor, ktorý ešte pred rokom ľudia obchádzali.  Dnes materská škola, ktorá láka.
Nová materská škola na Fedákovej nevznikla mávnutím čarovného prútika, ako rozprávkovo opisovalo divadielko na oslave obnovenej budovy, ale má za sebou mesiace prác, investície, prestavbu a rekonštrukciu 
chátrajúceho objektu.
Obnova sa začala v novembri minulého roku a trvala do júna. Počas leta prebehlo ešte zariaďovanie objektu.
Budova slúžila v minulosti ako detské jasle. Bývalé vedenie Dúbravky ukončilo prevádzku súkromných jaslí v roku 2009 s dôvodom, že v objekte bude fungovať zariadenie pre seniorov. Tento prísľub však ostal len na papieri a budova odvtedy chátrala. V časti fungoval ešte dlhšie bytový podnik.

Ministerka v materskej škole
Nestáva sa často, že do Dúbravky príde minister, a ešte menej často sa stáva, že šéf rezortu, presnejšie ministerka pôdohospodárstva, príde do materskej školy.
Novú dúbravskú materskú školu si však vybral rezort pôdohospodárstva a rozvoja vidieka, aby vo vynovených priestoroch novinárom ukázal, ako sa využili peniaze z Integrovaného regionálneho operačného programu (IROP). Išlo o nenávratný finančný príspevok na zvýšenie kapacít infraštruktúry materských škôl.
Dúbravka totiž získala eurofondy, čím sa vedeniu mestskej časti podarilo ušetriť viac než  580-tisíc eur a vytvoriť 92  nových miest v škôlkach pre 
dúbravské deti. Ide o najvyšší príspevok, dotáciu, akú kedy Dúbravka získala. Aj preto otvorenie materskej školy sprevádzala v septembri oslava.

Pribudlo 92 miest
Dúbravke  tak pribudla nová štvortriedna škôlka. Mestská časť má spolu  už 44 tried v jedenástich materských školách.
Do nového školského roku sa prihlásilo do materských škôl 447 detí, prijatých bolo 356 detí.
„Podarilo sa prijať všetky deti, ktoré dovŕšili tri roky k 31. augustu 2017.  Neprijali sme 91 detí, z toho väčšina detí bude mať tri roky až nasledujúci kalendárny rok,“ vysvetlila Ľubica Szilasiová zo Školského úradu Dúbravka a Lamač. Dodáva, že rozhodnutie nie je definitívne, ak sa uvoľní miesto v materskej škole, rodič dieťaťa bude oslovený, či má ešte o miesto  záujem. Pri prijímaní rozhoduje vek dieťaťa - najprv sa budú prijímať všetky deti, ktoré dovŕšia tri roky veku k 31. decembru 2017, a následne ostatné.

Ukážková Fedáková
Z Integrovaného regionálneho operačného programu (IROP) pribudne na Slovensku pre škôlkarov 4780 nových miest.  Schválených bolo 152 projektov za takmer 40 miliónov eur, ktoré uhradí Európska únia.
Výber prebiehal v dvoch krokoch. 
„V prvej fáze žiadatelia predkladali len projektové zámery. Nemuseli tak robiť nákladné projektové dokumentácie ani zložité verejné obstarávania. 
Na zvýšenie kapacít materských škôl bolo na ministerstvo pôdohospodárstva a rozvoja vidieka doručených spolu 327 projektových zámerov. Tí, ktorí získali kladné hodnotenie, následne predkladali žiadosti o nenávratné finančné príspevky. V prvom a druhom kole samosprávy predložili 277 žiadostí, z ktorých bolo schválených 152,“ spresnil Marek Mitošinka, generálny riaditeľ sekcie programov rozvoja vidieka ministerstva pôdohospodárstva a rozvoja vidieka.
Ministerstvo si pre tlačovú konferenciu ministerky pôdohospodárstva a rozvoja vidieka Gabriely Matečnej vybralo dúbravskú materskú školu na Fedákovej vraj preto, lebo  projekt bol ukážkovo spracovaný a škôlka je veľmi pekne zrekonštruovaná.
Dúbravským deťom snáď  bude dobre a dlho slúžiť.

Text a foto: Lucia Marcinátová

Po škôlke na Fedákovej príde Bullova
Materská škola Bullova má byť štvortriedna a mala by fungovať od budúceho školského roku. Okrem novej materskej školy na Fedákovej by mala v Dúbravke pribudnúť aj škôlka na Bullovej ulici. Vzniknúť má župnou rekonštrukciou a prestavbou tunajšej školskej budovy Pedagogickej a sociálnej akadémie.
Pôjde o jedinečný projekt duálneho vzdelávania. Na pedagogickej akadémii sa totiž učia budúce vychovávateľky, ktoré tak na prax nebudú musieť nikam cestovať, ale budú praxovať priamo v budove školy. Škôlka by mala byť výnimočná aj tým, že bude prijímať deti mladšie ako tri roky.
Momentálne prebieha v priestoroch Pedagogickej a sociálnej akadémie na Bullovej rekonštrukcia. 
„Vzniknú tu štyri nové triedy pre 82 žiakov. Každá trieda bude mať samostatný vstup, ako aj samostatné sociálne zariadenia, samostatné kúrenie, samostatnú elektroinštaláciu. My sme teraz vo fáze ukončenia búracích prác a montujeme priečky,“ hovorí zhotoviteľ stavby Emil Budz. 
Bratislavský samosprávny kraj odhaduje, že prestavba by mala byť hotová vo februári budúceho roku, mala by tak pomôcť umiestniť deti do materskej školy od septembra budúceho roku.
(lum)

Menili sa podlahy,  kúpeľne aj celá budova
Mestská časť Bratislava-Dúbravka využívala už tretie leto na modernizáciu a opravy v školských budovách.
Kým deti prázdninovali a neskôr aj pripravovali prezúvky, školské tašky, peračníky, mestská časť musela pripraviť pre nich to hlavné - lavice, stoličky, podlahy a dať do poriadku všetky školské budovy. Počas leta tak žiakov a deti v materských školách vymenili robotníci, údržbári, upratovačky.
Prebiehala rekonštrukcia kúpeľní a toaliet, výmena podláh, premena celej budovy. 
Počas júla  obnovila mestská časť kúpeľne v Materskej škole Pri kríži, ktoré škôlkarom slúžili už od 1. augusta.  V auguste pokračovala mestská časť v rekonštrukcii kúpeľní v Materskej škole Sekurisova. Na Materskej škole Galbavého a aj troch základných školách prebehla výmena linolea. 
Najväčšia rekonštrukcia súvisela s prípravou novej materskej školy na Fedákovej.                           (lum)

Dúbravka privítala viac prváčikov
Síce len o štyroch, ale predsa.  Do dúbravských škôl zasadlo tento rok viac prváčikov ako vlani. V pondelok 4. septembra vítala mestská časť 301 prváčikov, v štyroch základných školách, v ktorých je zriaďovateľom.
Najväčší záujem je už niekoľko rokov o Základnú školu Pri kríži, ktorá má v tomto školskom roku 95 prvákov, stúpa aj záujem o Základnú školu Nejedlého, kde nastúpilo 74 prvákov a Sokolíkova s 80 prvákmi.  Na Základnej škole Beňovského vítali v prvých triedach 52 žiakov.
Úvod školského roka odštartovali školy veselo – hudbou, obrázkami, pasovaním prvákov a aj vyrobenými darčekmi pre najmenších. Starosta Dúbravky Martin Zaťovič bol osobne vítať prváčikov na Základnej škole Pri kríži, vicestarosta Ľuboš Krajčír navštívil školu na Sokolíkovej.                          
(lum)
Jesenný zber odpadov z domácnosti s obsahom škodlivých látok
7. október od 10:30 – 12:30, Žatevná ulica pri požiarnej zbrojnici.
Zber je určený pre obyvateľov, nie podnikateľov.
Zbierajú sa: Staré náterové hmoty, odpadové rozpúšťadlá, pesticídy, oleje a tuky  (max. do 5 kg od 1 osoby), batérie a akumulátory, žiarivky a iný odpad obsahujúci ortuť, vyradené zariadenia obsahujúce chlórfluorované uhľovodíky (chladničky, mrazničky a pod.), vyradené elektrické a elektronické zariadenia – elektrospotrebiče (počítače, televízory, monitory, žehličky, práčky, mixéry a pod.)

Choroby v škôlke: Trápenie pre ostatných aj pre dieťa samotné
„Tri dni v škôlke a dva týždne doma.“  Známe heslo, veta, ktorá koluje medzi rodičmi, keď ich dieťa prvý raz nastupuje do materskej školy. Výstraha, povera, či pravidlo?
Soplíky, kašle, kiahne, vši, horúčky. Téma rodičov aj učiteľov materských škôl. Známe sú aj prípady, keď jeden z rodičov musel pre časté choroby odísť z práce, objavujú sa hádky, obviňovania medzi rodičmi detí v materských školách.   Často pri tom stačí tak málo a veľa zároveň. Zamyslieť sa, brať ohľad na ostatných...
 Choré dieťa totiž väčšinou aj tak skončí doma na liečbe, za jeden deň v materskej škole však stihne nakaziť mnoho ďalších, deti aj učiteľky, nabúrať chod materskej školy, pracovného a dokonca aj  rodinného života.
Aké dieťa patrí do materskej školy? Prečo sa choroby šíria a ako tomu brániť? 
Odpovede sme hľadali na  Oddelení školstva, vzdelávania a športu a aj v ambulancii detskej lekárky.
Ráno v šatni materskej školy počuť všeličo. Okrem slov na rozlúčku od mamy či otca aj kašeľ, smrkanie, kýchanie. 
Učitelia či riaditeľky materských škôl nemajú právo ani evidentne choré dieťa neprijať.  Môžu poprosiť rodiča, aby si dieťa vzal domov, ten však môže odmietnuť. V takých prípadoch môžu učitelia podľa vedúcej oddelenia školstva, vzdelávania a športu Marty Jurkovičovej trvať na tom, aby rodič doniesol potvrdenie od lekára, že dieťa je v poriadku a môže do kolektívu. 
„Rodič si možno neuvedomuje, že keď dá do materskej školy choré dieťa alebo dieťa, ktoré sa zle cíti, môže toto dieťa nakaziť aj pol materskej školy, okrem toho aj učiteľky a ochromí chod celej materskej školy,“ hovorí Marta Jurkovičová. „Každý rodič by sa mal zamyslieť a zvážiť to. 
Myslím, že dieťa, ktoré sa javí, že nie je úplne v poriadku, by si mal rodič nechať dva, tri dni doma a preliečiť ho. Za ten čas aj uvidí, či choroba prepukne, vyvinie sa, alebo nie.  Môže tým pomôcť aj tomu, aby dieťa neochorelo tak, že s ním potom bude musieť ostať doma aj dva týždne.“
Vedúca oddelenia dodáva, že aj pre dieťa, ktoré nie je v poriadku, je pobyt v materskej škole náročnejší, trápi sa.
V súvislosti s chorobami a hygienou majú materské školy presné pravidlá, ako vetrať, „vymeniť“ vzduch v miestnostiach, chodiť von.  Deti v materských školách by mali chodiť každý deň von aspoň raz, či už doobeda alebo poobede, teda podľa počasia a kalamitných podmienok.
Dodržiavanie predpisov môže kontrolovať hygiena. Na pravidelné kontroly chodieva Regionálny úrad verejného zdravotníctva v Bratislave.
Lucia Marcinátová

Jedlo v škôlke ovplyvňujú normy, kuchyňa odoberá vzorky
Vedie kuchyne v troch materských školách -  Pri kríži, Sekurisova a Fedákova. Hovorí, že stravu v materskej škole ovplyvňujú prípisy ministerstva, napriek tomu sa snaží s jedálničkom čarovať. Striedať jedlá, pridávať ovocie aj surovú zeleninu. Vedúca školskej kuchyne TATIANA PENEVOVÁ hovorí aj o tom, prečo dieťa v škôlke nemôže  jesť suchý chlieb.
Prečo nemôže dieťa v materskej škole dostať suchý chlieb alebo rožok? Deti často obľubujú suché pečivo, niektoré nátierky, ktoré kuchyňa materskej školy ponúka, vôbec nejedia.
Hovorí o tom prípis z hygieny (Regionálny úrad verejného zdravotníctva pozn. red), píše sa v ňom, že sa deťom pri strave nemá ustupovať, dieťa má byť vedené, aby sa naučilo jesť. Pri tvorbe jedálneho lístka sa   snažím striedať počas týždňa nátierky aj čisté maslo so zeleninou, zaraďujeme aj múčniky, jogurty, detské výživy, aby mali deti pestrosť. Ak budete dávať dieťaťu suchý chlieb, nenaučí sa jesť nátierky a zeleninu, pokiaľ nie je k tomu vedené. Pedagóg je v materskej škole aj na to, aby dieťa viedol k tomu, aby sa naučilo jesť aj natretý chlieb. Samozrejme, v prvom rade záleží, ako je dieťa vedené  doma a aké má návyky. Pokiaľ rodič bude stále ustupovať a robiť alternatívu, dieťa sa to nenaučí. Nie som za to, aby sa dieťa nútilo jesť, čo odmieta, ale treba  učiť jedlo ochutnať.

Takže suchý chlieb nie je možný.
Nie. Ide aj o reťazovú reakciu. Chce jeden a odrazu všetci pri jednom stole.

Čo ovplyvňuje stravu v materskej škole, aké sú to prípisy a kto ich vydáva?
Vydáva ich ministerstvo školstva, riadime sa podľa všeobecnozáväzných noriem, varí sa podľa nich. Jedálny lístok má istú skladbu, za týždeň musí obsahovať – jedno múčne jedlo, dve plné mäsové, polovičnú dávku mäsa a potom buď múčne slané alebo zeleninové.

Veľa otázok prichádza aj na pitný režim v materských školách, napríklad prečo sú nápoje sladené?
Nápoje sú sladené minimálne, sirup používame s 10 - 50 percentným podielom ovocia,  nápoj je riedený vodou. Potom máme ovocné stopercentné džúsy riedené vodou, čiže nie je to také sladké. 

A ako je to s mliekom. Koľko mlieka musí lístok obsahovať?
Každý deň by malo mať dieťa mlieko, alebo mliečny nápoj  deci a pol na pitie. Mlieko sa pridáva, ale aj do varenia, napríklad do polievky, omáčky či zemiakovej kaše.

Objavila sa iniciatíva rodičov detí v materskej škole, aby sa dávala deťom piť čistá voda.
Áno, ja sa to aj snažím preferovať v lete, ale aj za sladkým olovrantom zaraďujem, vodu no väčšina detí nechce piť čistú vodu . Je to však o tom, ako je dieťa vedené doma. 

Čaj, ktorý sa podáva v materskej škole, je sladený?
Áno, primerane v norme je pol kila na sto porcií ovocného čaju.

Ovplyvňujú aj toto normy?
Všeobecne záväzné normy, podľa nich sa solí aj sladí. 
Je možné, aby rodič priniesol dieťaťu jedlo do materskej školy?
Jedine v prípade, že má dieťa alergiu, alebo bezlepkovú stravu  a má na to doklad od lekára. Ak má dieťa len alergiu na laktózu, materská škola zabezpečí bezlaktózové 
mlieko.

A pri bezlepkovej diéte?
Vtedy rodič jedlo  prinesie, nemám možnosť v školskej kuchyni variť pre jedno či dve deti, na to by sme potrebovali ďalšiu pracovnú silu. 

Keď rodič takéto jedlo prinesie, vy ho zohrievate a podávate?
Áno.

Koľko je takých detí v jednej materskej škole?
Nie je ich veľa. Jedno – dve  detí v každej materskej škole.  Rodič prinesie jedlo v miskách a je zaň zodpovedný.

Je pravda, že každá materská škola musí držať vzorky jedla pre kontroly?
Po navarení odoberieme vzorku jedla a musí sa 48  hodín skladovať v chladničke. Vzorka sa musí odkladať z každého jedla, ktoré pripravíme – čiže  nátierky, polievky, druhého jedla, šalátu...

Stalo sa, že prišla kontrola?
Hygienička preveruje, či sa vzorky odoberajú, správne skladujú a vedie sa o nich evidencia.

Vzorky slúžia, keby bol problém, ak by napríklad dieťa malo žalúdočné problémy, infekciu a podobne..
Áno, našťastie sa v Dúbravke nič také nestalo. Máme prísne normy, no je tu podstatné aj skladovanie potravín v obchodných reťazcoch, už keď príde tovar.

Ako je to so zeleninou a ovocím v jedálnom lístku?
Zeleninu máme každý deň čerstvú, len treba k tomu deti viesť, aby sa ju naučili jesť. Ovocie podľa finančného limitu  - jeden, dva či trikrát do týždňa. Zapojili sme sa do projektu školské ovocie.
Lucia Marcinátová

Lekárka: Mať vlastný vankúš, dôkladne čistiť nos, dbať na hygienu
Farebná ordinácia, hračky a najmä úsmev lekárky, aby sa deti i rodičia cítili príjemne. S otázkami o chorobnosti detí v materských školách nás v ambulancii na ulici Kristy Bendovej ochotne prijala dlhoročná dúbravská pediatrička MUDr. RUŽENA ROLNÁ. Hovorí, že ak nedoliečené dieťa navštevuje MŠ, môže to viesť aj k vážnejším problémom.
Aké dieťa nepatrí podľa vás ako doktorky do materskej školy?
V prvom rade dieťa, ktoré je často choré, ešte pred nástupom do škôlky, keď je doma s mamou. Okrem toho dávajú mamičky do kolektívu často dieťa pred dovŕšením troch rokov, v období, keď sa len buduje imunitný systém.

Keď už je ale dieťa prijaté a nastúpi do materskej školy, často sa stáva, že po pár dňoch, týždňoch ochorie. Aké dieťa zo zdravotného hľadiska by mali rodičia nechať radšej doma preliečiť?
Je to v prvom rade na rodičovi, ktorý najlepšie pozná svoje dieťa. Jedným zo znakov je napríklad zvýšená 
teplota večer, dieťa je nezvyčajne mrzuté, odmieta jesť aj piť. Alebo ráno sa zobudí s plačom, tečú mu soplíky, kašle. Také dieťa by do materskej školy ísť nemalo. V dnešnej dobe je to však ťažké, vypisujeme oveľa menej OČR (ošetrovanie člena rodiny pozn. red.), rodičia dúfajú, že to dieťa „ustojí“, že to prejde a choroba neprepukne. V ambulancii často počúvame mamičky, ktoré ešte doteraz nepoznali škôlkarské pomery. Hovoria, že kým v šatni ráno  prezliekajú dieťa, sú zhrozené z toho, čo tam počujú, ako deti kašlú a soplia. 

Môžu rodičia pomôcť, aby dieťa rýchlo neochorelo?
Dôležitá je prevencia. Každé ráno pred odchodom z domu dôkladne čistiť nos, učiť dieťa správne fúkať. Keď deťom v škôlke visia sviečky pod nosom, učiteľka ich nestíha utierať. Rodič by si na to mal každé ráno nájsť čas, keď si nenájde, je to zlé, lebo učiteľ na to má čas málokedy. Keď dieťa nevie fúkať nos, tak ho učiteľka ani nedokáže vyčistiť. Ak dieťa nevie dýchať nosom, dýcha viac ústami a už viac kašle, je nešťastnejšie, uplakanejšie a choroba má väčšie šance...

Hovorí sa, že priesvitné sople sú v poriadku,  zlé sú žlté a zelené. Ako to je?
Nie je to tak, že priesvitná nádcha nie je problém.  Keď sú soplíky číre, zväčša je to začiatok vírusového ochorenia, alebo môže ísť o  alergiu. Aj vtedy sú  sliznice dýchacích ciest  zmenené, lebo alergia je tiež zápal, len iného pôvodu. Ten je tiež potrebné liečiť. Potom takto zmenené sliznice vírusy atakujú ľahšie. Číre soplíky nám dávajú informáciu, že sa s nami niečo deje. Ak je to ľahká začínajúca viróza a  dieťa má veku primeranú  imunitu, pri riadnom čistení a zvlhčovaní nošteka, podávaní tekutín, C vitamínu, vetraní a pokojnom režime máme veľké šance na ľahký priebeh ochorenia horných dýchacích ciest. Treba naučiť dieťa fúkať zvlášť každú nosnú dierku. Čím skôr to dieťa naučíme, tým lepšie.

Keď hovoríte o hygiene nosa, odporúčate  morskú vodu?
Na zvlhčovanie slizníc nosa sa môže použiť buď voda z morskej soli alebo aj  vincentka či  fyziologický roztok.  Dieťa, ktorému začína viróza, by malo mať pokoj, no keď je v škôlke, pani učiteľka ho musí zobrať na prechádzku. Pritom by dieťa asi radšej sedelo alebo ležalo. Keď je dieťa vo vnútri môže kýchať, kašľať a infikovať ďalšie deti. Deti so slabšou imunitou tak môžu ochorieť veľmi rýchlo a ťažšie. 
 Preto by takéto dieťa s virózou nemalo  ísť do materskej školy kvôli sebe, ale aj kvôli iným deťom.

Okrem soplíkov je príznačný pre škôlku aj kašeľ. Môže s ním dieťa do materskej školy?
Vykašliavajú sa kvapôčky, v ktorých môže byť vyvolávateľ choroby. Píše sa, že po troch dňoch antibiotickej liečby už nie je človek infekčný, no tomu neverím. Ak je dieťa po riadnej liečbe a len dokašliava, zakašle tri- či štyrikrát za deň a  rodičia ho naučia kašľať tak,  že si treba zakrývať ústa, a dieťa je inak zdravé, tak by  aj mohlo do materskej školy. Závisí to však od sezóny, keď je to jeseň či zima a deti sú väčšinou vo vnútri, je to otázne. No pomaly nenájdete v materskej škole v jesenných a zimných obdobiach dieťa, ktoré nekašle.

Čo to znamená pre dieťa, keď ho rodičia dajú nedoliečené alebo so začínajúcou chorobou do materskej školy? Jedna vec je, že nakazí polovici škôlky, no druhá, čo to zanechá na tom dieťati, ak je to napríklad opakované?
Keď je dieťa rekonvalescent, nebolo to nič vážne a dieťa má normálnu imunitu, malo by postupne začať chodiť von, jesť vitamíny a mať spomalený režim. Každý dospelý pozná ten dobrý pocit, keď  má aj jeden deň liečenia a pokoja navyše. Je to určite lepšie, ako dať dieťa za 3-4 dni do kolektívu materskej školy, kde je, žiaľ, väčšie riziko ochorieť rýchlo znova. Je to časté najmä u nových detí, ktoré si na materskú školu ešte len zvykajú. Rekonvalescencia by mala byť aj u detí.

A čo to môže zanechať pri opakovaných ochoreniach  na dieťati?
Napríklad poruchu imunitného systému aj z vyčerpania opakovanými infektmi. Môže zdurieť nosná mandľa, krčné mandle. Keď sa infekty opakujú a nastanú vážnejšie komplikácie, môže sa skôr prejaviť alergia, ktorú dieťa mohlo zdediť, no nemusela prepuknúť tak skoro, alebo by sa nemusela vôbec vyprovokovať.

Nechýba tu kontrola? Stáva sa, že dieťa príde po piatich dňoch antibiotík do materskej školy po streptokokovej angíne s papierom od lekára, že je v poriadku..
Viem, že aj to sa stáva. Keď sa pozeráme na vyvíjajúce sa dieťa a jeho budujúci sa imunitný systém, naozaj tento problém nesmieme zľahčovať. Dieťa by nemalo ísť do kolektívu ihneď po dobratí antibiotík, pár dní rekonvalescencie by určite pomohlo jeho imunite. Pomalé prechádzky, pokračovať v podávaní probiotík, postupné zaťažovanie dieťaťa. 

Hovorí sa, že je dobré počkať pri prechladnutí, chorobe, podozrení tri dni, ako sa to vyvinie...
Pri zvýšenej teplote rodič nemusí hneď bežať k doktorovi, treba dieťa nechať doma, prípadne zvlhčovať noštek, dávať viac piť. Ak má dieťa dobrú náladu a guráž hrať sa, treba 1-2 dni počkať. Iné je však, keď dieťa plače a je utrápené a rodičia nevedia, čo mu je. Vtedy by som nečakala a radšej by som dieťa dala vyšetriť. Od teploty 38 treba podať antipyretiká a viac tekutín. To už rodičia našich malých pacientov dobre vedia. Tiež, že netreba hneď dávať antibiotiká, ale nechať zabojovať vlastnú  imunitu dieťaťa.  Myslím však, že každý rodič si svoje dieťa pozná. Ak príde matka, ktorá už vie odhadnúť, s tým, že sa jej  dieťa nepáči, treba to brať vážne. Častejšie však treba počkať a za pár dní sa dieťaťu uľaví. 

Aké ochorenie mávate často v ambulancii pri malých škôlkaroch?
Vďaka očkovaniu  ale aj edukácii rodičov výrazne poklesol výskyt zápalov stredného ucha laryngitíd aj zápalov priedušiek a pľúc. No pomerne často sa stretávame s tým, že deti sprevádza do ambulancie  chorý rodič, ktorý nemá čas navštíviť svojho lekára. To potom môže komplikovať a predlžovať ochorenie  a liečbu dieťaťa. Rodičia, ktorí sú chorí, by si mali nájsť čas na seba, a doliečiť sa. Najťažšie znášajú infekcie starí rodičia, keď sa nakazia pri opatere chorých vnúčat.

Čo by pomohlo materskej škole alebo deťom, aby sa znížila chorobnosť?
Mne vždy napadne napríklad to, aby malo každé dieťa svoj vankúšik. Dieťa sa spotí, stekajú mu slinky, soplík, alebo sú aj také škôlky, kde sa poskladajú ležadlá na seba. Hovoríme aj mamičkám, pýtajte sa na rodičovskom, či sa dá dohodnúť vlastný vankúš. Dôležité tiež je, aby sa v materskej škole vetralo, aby sa dieťa, keď sa zobudí spotené v pyžamku, mohlo prezliecť a nechodilo v spotenom pyžamku na záchod, umývať si  ruky. Podstatné je tiež učiť hygiene, vrstviť oblečenie. Mňa desí, keď vidím, ako ráno idú deti v bundách do materskej školy, lebo je chladno, no cez deň sa oteplí a dieťa má bundu na ihrisku v škôlke na sebe. Mali by teda spolupracovať rodičia a učitelia, dôverovať si navzájom. Keď rodič príde s nejakou prosbou, nemali by ho prijať tak, že mama, to je ten otravný človek, ktorý neprestajne niečo chce, ale dohodnúť sa. Veď každá materská škola chce mať nízku chorobnosť. Mám vždy veľmi dobrý pocit, keď idem okolo materskej školy a vidím, ako sa deti na dvore hrajú a zabávajú sa. Pre rodičov je to najlepšia informácia, že sa tam ich dieťa cíti dobre.
Lucia Marcinátová, zm

Poslanci hovorili o dopravných trápeniach Dúbravky
Informácie o čerpaní rozpočtu, správa miestnej kontrolórky Ruženy Záthureckej, prenájmy nevyužívaných záhrad,  pozemkov, priestorov, a najmä dopravné problémy a ich riešenia. Také boli hlavné témy septembrového zasadnutia miestnych poslancov.
Koprivnická ulica. Nebezpečná, bez chodníka a s vysokou premávkou. O jej rizikovosti hovorili miestni poslanci už na poslednom zastupiteľstve. Poslanci aj obyvatelia sa teraz pýtali na riešenie a postupy.
„Od posledného zasadnutia poslancov sme sprehľadnili cestu, orezali sme kríky, vyčistili zeleň,“ komentoval vicestarosta Ľuboš Krajčír.  „Doplnili sme zrkadlo.“

Jednosmerka – áno či nie?
Dúbravčania, ktorí prišli na zasadnutie, navrhovali zmeniť Koprivnickú ulicu na jednosmernú. Upozorňovali na zaťaženosť cesty. Vicestarosta však  vysvetlil, že riešenie by malo byť komplexné, časť obyvateľov chce ulicu jednosmernú, druhá s tým nesúhlasí.  „Pripravujeme riešenie, no nejde to zo dňa na deň,“ dodal Krajčír.
Podľa Pavla Gašparoviča, vedúceho oddelenia územného rozvoja a životného prostredia, by ho mohol priniesť dopravný projekt dotknutých problematických ulíc v starej časti Dúbravky, na ktorom už mestská časť pracuje.
Prednosta úradu Rastislav Bagar hovorí, že miestny úrad v súvislosti  s Koprivnickou musel geometricky zamerať pozemky, ich vlastníctvo. „Zistili sme, že na našich pozemkoch sú stavby v rozpore. Dáme to do súladu.“
Poslanec Juraj Stekláč navrhol, aby si obyvatelia Koprivnickej ulice vybrali zástupcu, s ktorým by mestská časť rokovala o riešeniach. 
Okrem Koprivnickej hovorili poslanci aj o iných dopravných traumách Dúbravky. Juraj Káčer napríklad upozornil na nutné riešenie križovatky Pri kríži pri konečnej električiek, kde chýba svetelná signalizácia a často tu dochádza k nehodám.  Druhý semafor pri podchode Obchodného domu Saratov je zas podľa poslanca nadbytočný, málo využívaný a zdržiava premávku.
Poslanec Matej Nagy zas pripomenul neprehľadnú situáciu na ulici Na Vrátkach a Vladimír Straka aj zaplnenú Ulicu Karola Adlera s neprehľadnou zákrutou. 

Dobrovoľníctvo a Centrum rodiny
Na programe rokovania bol aj nájom nebytových priestorov na Bazovského ulici. V budove dnes sídli a funguje Centrum rodiny.  Starosta Martin Zaťovič požiadal poslancov o podporu Centra rodiny zmenou zmluvných podmienok nájmu. Pripomenul, že objekt zušľachtili a ďalej menia a opravujú dobrovoľníci. Peniaze na opravy a rekonštrukcie získava centrum len z grantov a dotácií. 
Lucia Marcinátová

Brigády skrášľujú aj vytvárajú priateľstvá
Na úvod školského roku zorganizovala Materská škola Damborského brigádu. Akciu pripravila v spolupráci s firmou Gant, za účasti zamestnancov a rodinných prísluš-
níkov zamestnancov firmy Vermont Services Slovakia s.r.o a samozrejme zamestnancov, rodičov, detí a priateľov materskej školy. Pridali sa aj pedagógovia a jedna študentka pedagogickej a sociálnej akadémie na Bullovej.
Materská škola chce aj touto formou poďakovať všetkým zúčastneným za skvelú akciu, nielen plnú práce, ale aj zábavy a nadviazania nových priateľstiev. Firma zabezpečila a zakúpila všetok potrebný materiál a postarala sa o celodenné občerstvenie. Od skorého rána do večera sa menil a ošetroval areál materskej školy, natieral plot, impregnovali všetky drevené komponenty v školskej záhrade a vymaľoval múrik pred vchodom .
Za každú pomocnú ruku od organizátorov aj mestskej časti: Ďakujeme

Mozgový jogging pre deti
Koncom septembra začíname v Rodinnom centre Macko na Sekurisovej so zaujímavým cvičením Mozgový jogging. Je určený najmä pre deti predškolského veku. Počas 50 minút deti sprevádza certifikovaný lektor (tréner pamäti), pričom sa zameriavame na cielenú stimuláciu pravej a ľavej hemisféry, podporu koncentrácie, rozvoj aktívneho počúvania, hrubej a jemnej motoriky a iných aktivít. Tešíme sa na vás každý štvrtok o 16.30 v Rodinnom centre Macko. Informácie a otázky píšte na adresu:
alexandra.palkovic@gmail.com

Žiaci navrhovali fungovanie mestskej časti, ihriská aj parky
Peniaze, peniaze, peniaze. Hýbu ľuďmi, krajinami, svetom. Ako im porozumieť, vedieť s nimi zaobchádzať a pritom im „neprepadnúť“?  Miestny poslanec Mário Borza oslovil Dúbravské noviny s ideou prispieť k rozvoju finančnej gramotnosti aj prostredníctvom miestnych médií. Nazreli sme do dúbravských základných škôl, ako sa o peniazoch dá učiť zábavne, hrou, a najmä zmysluplne.
Na Základnej škole Nejedlého prebieha takzvaná Malá finančná akadémia s Kozmixom a jeho kama-
rátmi.  
Pedagógovia školy hovoria o jedinečnom projekte, ktorý sa zameriava na praktické zručnosti a vychádza z Národného štandardu finančnej gramotnosti. 
Cieľom projektu Malá finančná akadémia je začleniť aj malého neskúseného človiečika - dieťa do takého zložitého procesu, akým je plánovanie, rozdelenie pozícií, práca v tíme, finančný plán, tvorba finančných rezerv.

Už prváci
Oblasť finančnej gramotnosti je v živote každého človeka veľmi dôležitá. Základné matematické princípy a postupy, matematické a logické myslenie by mali byť súčasťou riešenia každodenných situácií, problémov, ktoré so sebou prináša život.
Práve žiaci by mali byť tými, ktorí po absolvovaní svojho štúdia v rámci povinnej školskej dochádzky budú schopní riešiť problémy bežného života, budú  vedieť prijímať správne rozhodnutia, poznať riziká svojho konania a v neposlednom rade i zaujať konkrétne stanovisko k riešeniu problémov tak, aby čo najmenej svojím rozhodnutím ohrozili existenciu samých seba. 
S problematikou finančnej gramotnosti sa žiaci na Nejedlého stretávajú už od 1. ročníka. A nie je to iba v rámci predmetu matematika, ako by si mnohí mysleli. Vedeli ste, že i v predmetoch, ktoré na prvý pohľad nepracujú s číslami, nájdeme základy finančnej gramotnosti? Naprí-
klad v slovenskom jazyku a literatúre si žiaci v rámci práce s literárnymi ukážkami z rôznych literárnych období utvárajú predstavy o vtedajšej životnej úrovni. Téma spolunažívania a zabezpečovania základných životných potrieb je vlastná hneď niekoľkým predmetom, či už prírodovede, vlastivede, dejepisu alebo etickej výchove. 
Dôležitú úlohu pri sprostredkovávaní vedomostí  zohráva i obľúbené rovesnícke vzdelávanie. Starší žiaci v rámci jednotlivých projektov odovzdávajú svojim mladším spolužiakom nenásilnou a najmä hravou formou svoje poznatky a skúsenosti. V tej chvíli sú schopní v plnej miere zastúpiť nás – učiteľov. A my sme právom na nich pyšní. 

Budovanie mesta
Interaktívne vzdelávanie pomocou projektu Moja prvá škola našlo tých správnych adresátov. Azda niet lepšej kombinácie, ako spojiť moderné technológie s praxou.  A čím bol tento projekt výnimočný a pre žiakov skutočne zaujímavý? 
Okrem základných vedomostí o vzniku a hodnote peňazí, orientácii v cenách, hospodárení s pridelenými peniazmi, diskusii o rodinnom rozpočte, o výdavkoch a príjmoch, kladoch a záporoch používania  platobných kariet, ako i hotovosti, sa žiaci učili pracovať v tíme, rešpektovať názory a potreby svojich spolužiakov a zároveň i „finančných partnerov“. Za svoje vedomosti získavali peniaze (tzv. kozmixovky), ktoré neskôr investovali do stavby mesta.
Výsledkom ich celomesačného snaženia bolo vybudovanie Nášho mesta so všetkým, čo k mestu ako takému skutočne patrí, čiže navrhnutie, postavenie jednotlivých mestských častí i s detailmi každodenného života - ihriskami, nákupnými centrami, parkami, vzdelá-
vacími inštitúciami. Každý pracovný tím mal medzi sebou  zvoleného bankára, zapisovateľa i architekta, ktorí zodpovedali za celkový vzhľad svojej mestskej časti. Spoločná tímová práca sa prejavila najmä pri formovaní konečnej podoby vzhľadu Nášho mesta, keď všetci žiaci spoločne budovali centrum mesta a riešili využitie jednotlivých postavených komponentov. 
Dôležitou súčasťou celého projektu bolo i rozvíjanie a podpora prezentačných zručností žiakov počas predstavovania svojej mestskej časti. 
Každý žiak triedy pridal svoju ruku k dielu, a tak sa dnes naša oddychová zóna môže popýšiť jedinečným modelom skutočného mesta, ktorý obdivujú návštevníci našej školy. Tento projekt bol dôkazom, že i veci, ktoré sa zdajú byť na prvý pohľad ťažké, dokážu naši žiaci pod správnym vedením   pani učiteliek zvládnuť úplne bez problémov, ba dokonca s nadšením. Veríme, že 
získané vedomosti budú naši žiaci využívať  v praktickom živote a podstata základnej finančnej gramotnosti im už v tejto chvíli nie je cudzia.
Zuzana Olejková, lum

Aký šport vybrať? Kolektívne hry sa predstavili deťom
Začiatok školského roku je spojený aj s otváraním krúžkov, tréningov, voľnočasových aktivít. Niektoré možno trošku menej hrávané či známe športy sa prišli predstaviť deťom priamo do škôl.
V dúbravských školách sa predstavil napríklad Florbalový klub Galaktikos, ktorý ponúka športovú prípravu detí na troch dúbravských školách -  Základná škola Pri kríži,  Sokolíkova a Nejedlého. Galaktikos predviedol ukážkové tréningy a florbal ako tímovú hru, deti si mohli vyskúšať hokejku.
„Žiaci od 1. až po 7. ročník budú súčasťou troch ligových družstiev prípraviek a žiakov. Každé jedno dieťa precíti radosť z kolektívnej hry s názvom florbal,“ opisuje tréningy za florbalový klub Marián Polák. „Výhodou je, že tréningy prebiehajú priamo v škole v telocvični. Začíname už v októbri.“
Prvý a druhý ročník trénuje podľa Poláka do konca roku 2017 zadarmo, respektíve za dobrovoľný príspevok. V najmladších ročníkoch vidí tréner najväčší potenciál.
Okrem florbalu sa prišiel do škôl predstaviť aj squash. Deti na školách si mohli vyskúšať nielen hru s raketou, ale aj to, ako prebieha kondičný tréning aktívnych športovcov.  Súťaživosť sa v niektorých žiakoch prejavila hneď po vstúpení do telocvične. Squash sa dá v Dúbravke hrať v centre IMET neďaleko Rosničky.
(lum, zm)

Centrum rodiny menia dobrovoľníci
Vymeniť prostredie kancelárie za čerstvý vzduch,  namiesto sadnutia za počítač maľovať plot, vydávať balíčky s potravinou pomocou, čistiť dvor. Dobrovoľníci našli v rámci Bratislavského týždňa dobrovoľníctva cestu aj do Dúbravky. Pomáhali napríklad v Rodinnom centre Macko, v Centre rodiny či v Domove jesene života na Hanulovej.
Niektorí dobrovoľníci však nechodia len počas kampane týždňa dobrovoľníctva, ktorú organizuje Bratislavské dobrovoľnícke centrum, ale pravidelne. Menia tak napríklad Centrum rodiny na Bazovského.
„Pomáham tu už asi rok, je to sizyfovská práca,“ hovorí Klára, ktorá chodieva pravidelne do výdajne šatstva v Centre rodiny na Bazovského. Živí sa ako prekladateľka a učiteľka, vo voľnom čase pridáva ruku k dielu, robí dobrovoľníčku.  Triedi veci, ktoré ľudia prinesú do výdajne. 
„Uvítame najmä sezónne veci, čiže keď sa blíži zima, tak zimné. Dopyt je najmä po mužskom oblečení, ktorého je málo.“
Výdajňa v Centre rodiny funguje každý pondelok od 16-tej do 18-tej. Veci si možno prísť vybrať aj doniesť. Klára však pripomína, že zberňa nie je odpadkový kôš. Patria sem veci čisté, vhodné na sezónu a také, ktoré sa dajú ešte použiť. 
„Bolo by vhodné do dobrovoľníctva napríklad zapojiť školy,“ myslí si Klára. Deti by podľa nej mohli zažiť etiku v praxi, sama svoje deti vychováva tak, že veci, ktoré majú na sebe alebo hračky, s ktorými sa hrajú, môžu ešte niekomu poslúžiť, aj preto by si na ne mali dávať pozor.
Študenti – naši aj zahraniční
Školy sa podľa Alžbety Šporerovej, štatutárky neziskovej organizácie Centrum rodiny, začali do dobrovoľníctva zapájať. Komunitnému centru rodiny pomáhali už vlani napríklad študenti Gymnázia Bilikova, ktorí plánujú tento rok pokračovať, a aj žiaci z Pedagogickej a sociálnej akadémie Bullova. Pridať sa tento rok majú podľa Šporerovej aj vysokoškoláci.
„Novinkou je, že sa ohlásili  aj zahraniční študenti, ktorí po skončení štúdia prichádzajú zo zahraničia na ročné dobrovoľnícke práce,“ dodala Šporerová.
Dobrovoľnícky tak napríklad Centrum rodiny ponúka anglickú konverzáciu s rodenou Angličankou Kelly. Konverzácia prebieha každý pondelok od 15.00 - 18.00, okrem toho je v pondelok otvorená aj výdajňa šatstva. V utorok od 9:30 – 11:30 ponúka Centrum rodiny programy pre rodičov na materskej a rodičovskej dovolenke spolu s deťmi, v stredu od 14:00 – 16:00 prebiehajú tvorivé dielne nielen pre deti, ale aj dospelých a seniorov.
Štvrtok v Centre rodiny patrí šachu a piatok od 17:00 – 19:00  pleteniu košíkov.

Firemní dobrovoľníci
Okrem dobrovoľníkov – jednotlivcov, alebo skupiniek študentov pomáhajú v Centre rodiny aj firemní dobrovoľníci. Pracovalo tu v rámci dobrovoľníctva už viacero firiem – IBM, Dell, Slovenská sporiteľňa.
Pred budovou vidíme vo firemných tričkách mladé ženy zametať, čistiť, ďalšie dve vo vnútri ukladajú hračky, vydávajú potravinové balíčky. Dobrovoľníci zo spoločnosti Zurich Insurance  sem prichádzajú už druhý rok. 
„Pomáhame, s čím treba,“ prezrádza jedna z dobrovoľníčok. „Naša firma podporuje komunitné aktivity.“
Alžbeta Šporerová hovorí, že vítaní sú všetci. Tí, ktorí chcú pomôcť, no aj tí, ktorí sa chcú len pozrieť, spoznať Centrum rodiny (Bazovského 6,  info@centrumrodiny.sk, 0940 651 434).                 
 Lucia Marcinátová

Na slovíčko: Ploty, ihrisko aj ohorky z cigariet
Septembrové stretnutie Na slovíčko riešilo ihrisko v hornej časti Dúbravky. Októbrové zas bude v dolnej časti, riešiť sa má lokalita Landauovej ulice.
Celodenný dážď, počasie ako v novembrovú jeseň, kvapky ustali len nedávno. Pár minút pred začiatkom podujatia len jedna mamička so synom, s pribúdajúcimi minútami však rástol aj počet ľudí. Napriek počasiu  obyvatelia zo okolia Cabanovej a Tranovského ulice prišli. Na ich podnet zvolala mestská časť stretnutie v teréne pod názvom Na slovíčko so starostom.  
Témou bolo tento raz riešenie a úprava ihriska uprostred panelákov v tejto lokalite, vítané však boli aj iné podnety, pripomienky. 

Oplotiť či nie?
Ihrisko medzi Cabanovou a Tranovského ulicou je výnimočné svojou polohou, je trošku ukryté mimo cesty a aj počas leta núka trošku tieňa, zároveň je pod kopcom  v peknom prostredí, ideálne miesto, kde sa dá počas zimy aj sánkovať.
Prvým podnetom bolo oplotenie ihriska, obyvatelia poukazovali na psíčkarov, fajčiarov, ktorí znečisťujú ihrisko. Druhá skupinka zas apelovala na terén ihriska, možnosti sánkovačky a využitia okolia na hru a pohyb detí, ktorý by plot obmedzil. 
Mária Smiešková, odborná zamestnankyňa, ktorá má na miestnom úrade na starosti ihriská, pieskoviská a mobiliár, hovorila o možnostiach – plot, prekrývanie pieskoviska plachtou. Po debate sa javilo ako najlepšie riešenie vytvoriť nízky drevený plôtik len okolo pieskoviska, ktorý by nezasiahol do okolitého terénu. 

Do dolnej časti Dúbravky
Hoci sa na oplotení obyvatelia nezhodli, všetci súhlasili s opravou futbalových bránok priľahlého ihriska, nutným riešením bezpečnosti za nimi, využitím starých tyčí, na ktorých sa napínala sieť, spevnením konštrukcie pod hojdačkami a dopadovej plochy pod nimi. Hovorilo sa aj o  orezaní stromov, kríkov, ktoré často zvyknú prerastať na chodník, preložení tabule zákaz vstupu so psom, aby nebránila sánkovačke, či možnosti doplnenia hracieho prvku pre staršie deti. 
Obyvatelia sa tiež zhodli na možnej brigáde v spolupráci s miestnym úradom, počas ktorej by sa mohli natrieť hracie prvky či prípadný nový plot.  Mestská časť ju naplánuje a zvolá začiatkom jari budúceho roku.
Po hornej časti Dúbravky sa terénne stretnutie starostu Martina Zaťoviča presunie do dolnej časti Dúbravky. Už 4. októbra o 17. hod. sa bude hovoriť o zanedbaných verejných priestoroch z čias výstavby sídliska neďaleko pešej zóny na Landauovej ulici. Stretnutie je naplánované o 17. hod. pred bývalou reštauráciou Gregory (bývalá  AB).       
Lucia Marcinátová

Občianska inzercia
●  Ján Pallang - maľby, stierky, nátery. Tel.: 0905 257 454. 
● Nemecký jazyk - úspešne doučím,  pripravím na maturitu, certifikát, štúdium a prácu v zahraničí. Mobil: 0910 943 286.
● Materinský nemecký jazyk vyučujem všetky stupne, mám dlhodobé skúsenosti.  Tel.: 0903/177891.
● Ponúkam vodoinštalatérske práce. Tel.: 0904 572 977.
● Glazúrovanie vaní za prijateľnú cenu so zárukou. Tel.: 0905983602.
● Španielčina - mobil 0910 943 286.
● Vodoinštalácie a údržba. Ján Polák, 0905 627 321.
● Kompletne vám poupratujem. Tel.: 0911 795417.
● Učím a doučím angličtinu. Tel.: 0918 780 160.
● Hľadám pani na upratovanie - v prípade záujmu volajte 0905522385.
● Hľadám šoféra, ktorý ma za úplatu odvezie mojím autom v rámci BA. Tel.: 0902 883 868. 
● Hľadáme upratovačky na upratovanie schodísk v panelákoch. 1-2x v týždni na 3hod. V zime prináleží aj odhŕňanie snehu z chodníkov pri dome. Živ. list alebo možnosť zmluvy na študenta výhodou. 0903794697. 
● Prijmeme predavačku do predajného stánku na Fedákovej ulici. Vhodné aj pre dôchokyňu. 
Telefón: 0905 997 824. 
Mail: info@kugluf.sk    
● Hľadám pomocníka na práce v rodinnom dome, ovocná a okrasná záhrada, údržba trávnika, menšie domáce práce, cca 20 hod. týždenne, 6 eur/ hod. Tel.: 0903 266 904.
● Za odvoz ponúkam dvojposteľový gauč, béžový, zachovalý.
Tel.: 6428 7181 
● Predám 4-izbový byt v DNV, ul. I. Bukovčana 5/7 posch. Nie som RK. Cena: 135 000 €. 
Tel.: 0905 458 272.
● Poradenstvo a liečenie chorôb bez liekov frekvenčnými prístrojmi v Dúbravke. Tel: 0907538747.
● Novootvorená zubná ambulancia na Kramároch prijíma pacientov. 
Nájdete nás pri Terne, Stromová 16. Parkovanie pred ambulanciou. 
0905 662 407. 
www.simkovicova.sk

Matica v Dúbravke si volila predsedu
Na valnom zhromaždení v Kultúrnom centre Fontána volili nového predsedu Matice slovenskej.  Rozlúčila sa doterajšia predsedníčka Kveta Slyšková.
Počas septembra  sa uskutočnilo valné zhromaždenie Matice slovenskej v Dúbravke. 
Jej doterajšia predsedníčka Kveta Slyšková na úvod privítala hostí, spomenula významné výročia uplynulých rokov a navštívené pamätné miesta. Nasledovalo schválenie programu a voľba komisií, priestor dostal aj kultúrny program, vystúpil matičný súbor a aj detský folklórny súbor Klnka.  
Vedúcu súboru Ingrid Saňkovú ocenili matičiari diplomom a poďakovali za dlhoročnú dobrú spoluprácu.  Ústredie Matice slovenskej zas ocenilo členov Matice slovenskej v 
Dúbravke - Stanislava Hargaša bronzovou medailou, Kvetu Slyškovú striebornou a Máriu Slávikovú a Máriu Klikáčovú diplomom.  Oceňoval aj miestny odbor - za dlhoročnú prácu vo výbore 14 matičiarov, štyri základné školy a jednu špeciálnu.
Predsedníčka Kveta Slyšková zhodnotila prácu za štvorročné obdobie, ktoré bolo veľmi bohaté a činné. Spomenula napríklad kvíz k 150. výročiu Matice slovenskej, ktorý rezonoval medzi deťmi. Veľmi podnetný bol pochod detí Cestou tŕnistou z Modry do Jablonového na počesť 200. výročia Ľudovíta Štúra a jeho úteku pred zatykačom. 
V Dúbravke pribudla počas štyroch rokov aj dominanta - desaťmetrový Cyrilometodský dvojkríž pri Kostole Ducha Svätého, oživili sa tradície ako napríklad Čerešňový juniáles či spoznávanie pamätných miest  
Dúbravky s odborným výkladom.
Predsedníčka kriticky poukázala na to, že napriek veľkej snahe sa nepodarilo Maticu výrazne omladiť. Valné zhromaždenie pokračovalo voľbou do matičných orgánov.
Novým predsedom Matice slovenskej v Dúbravke sa stal František Švába, ktorý sa prihovoril členom a prisľúbil, že pôjde v šľapajach uplynulých rokov.
V závere doterajšia predsedníčka zablahoželala novému predsedovi a poďakovala všetkým, ktorí sa na práci podieľali. 
Zároveň všetci vyjadrili vďaku a uznanie Kvete Slyškovej, za jej prácu, energiu venovanú Dúbravke.
(ks)

Páni bratia rozospievali celú sálu
Keď spustili „Páni bratia“ atmosféra sa zmenila. Spevom a hudbou sa rozžiarila sála. Postupne sa k spevu pridávali seniori a znelo – Vínečko bíleeee alebo Moja rodná zem.. 
Domov Pri kríži organizoval už svoje tradičné jesenné Vinobranie. Nechýbala pripomienka vinárskych tradícií, pohostenie, hudba a priateľské rozhovory.                                          
Text a foto: Lucia Marcinátová

Polícia: Seniori, buďte opatrní
Okresné riaditeľstvo Policajného zboru v Bratislave IV upozorňuje obyvateľov, najmä seniorov, na nové typy podvodov, ktoré zaznamenali. Ide o požičanie peňazí cez telefón, pričom volajúcim má byť člen rodiny alebo známy v núdzi.
Páchateľ sa v telefóne vydáva za člena rodiny - vnuka, syna, synovca alebo iného príbuzného či známeho. Telefonuje seniorovi spravidla na pevnú linku s tým, že potrebuje  požičať peniaze na kúpu auta, bytu, darčeku pre rodičov, zaplatenie škody, ktorú spôsobil pri dopravnej nehode či iný účel. V telefóne  pôsobí  dôveryhodne a ubezpečuje seniora, že peniaze čoskoro vráti. Úmyselne volá  niekoľkokrát  za sebou a súri  seniora, že peniaze už naozaj potrebuje.  
„Keď zistí, že senior má požadovanú sumu, požiada seniora, aby peniaze vložil v banke na účet, ktorého číslo mu telefonicky nadiktuje,“ upresňuje Martina Kočišová z úseku prevencie a styku s verejnosťou Okresného riaditeľstva Policajného zboru v Bratislave IV.
Polícia konkretizuje aj prípady, napríklad v mestskej časti Lamač neznámy páchateľ  úmyselne uviedol  89-ročnú ženu do omylu tým, že ju telefonicky kontaktoval na pevnú linku a vydával sa za jej vnuka. Žiadal súrne finančnú pomoc vo výške 6-tisíc eur, pričom ju žiadal, aby mu peniaze vložila na účet pána Bartoša, ktorého číslo jej nadiktoval. Poškodená žena následne odišla  do banky a peniaze na účet vložila.
Podobne v Lamači neznámy páchateľ  úmyselne uviedol 72-ročnú ženu do omylu tým, že poškodenú ženu telefonicky kontaktoval na pevnú linku a vydával sa za jej staršieho syna. Žiadal od nej  súrne finančnú pomoc vo výške 4 500 eur, pričom ju žiadal, aby mu peniaze vložila na číslu účtu, ktoré jej nadiktoval. Seniorka odišla do banky a peniaze vložila na účet.
Polícia varuje: V prípade, že vám niekto zavolá domov a predstaví sa ako člen rodiny (syn, vnuk, synovec alebo iný príbuzný) a žiada od vás okamžite finančnú pomoc s tým, že máte vložiť peniaze na číslo účtu, ktoré vám nadiktoval, overte si spätným volaním, či ide naozaj o vášho príbuzného, za ktorého sa  daná osoba vydáva. 
Nikdy nevkladajte peniaze na účet, ktorý ste si predtým neoverili, že patrí vášmu príbuznému.       (lum)

Na pol litra so starostom
Už tretí rok pokračuje mestská časť Bratislava-Dúbravka v hromadných odberoch krvi pod názvom Na pol litra so starostom. Vedenie mestskej časti ho organizuje v spolupráci s Národnou transfúznou službou SR.
Jesenný hromadný odber bude 23. októbra v Kultúrnom centre Fontána na Ožvoldíkovej za OD Saratov.  Krv sa bude od 7:30 do 11:30 v KC Fontána.
Obyvatelia a aj dúbravskí podnikatelia či poslanci tak nemusia chodiť darovať krv nikam ďaleko. Vítaní sú pravidelní darcovia a aj tí, ktorí darcovstvo ešte neskúsili.
Pozývame všetkých vo veku od 18 do 60 rokov. Pravidelní darcovia môžu darovať do veku 65 rokov. Interval darovania pre mužov je každé tri mesiace a pre ženy každé štyri.
Záujemcovia si musia priniesť občiansky preukaz a kartičku poistenca. Národná transfúzna služba odporúča večer pred odberom a aj ráno piť čo najviac tekutín a večer zjesť len niečo ľahšie, diétnejšie. Pred odberom si dať napríklad pečivo, med, ovocie či zeleninu.
Darovanie krvi je prejavom ľudskosti a prispieva tiež k regenerácii organizmu. Úbytok krvi pri darovaní vyprovokuje totiž organizmus k tvorbe nových, neopotrebovaných krviniek.
(red)

Polícia: Seniori, buďte opatrní
Okresné riaditeľstvo Policajného zboru v Bratislave IV upozorňuje obyvateľov, najmä seniorov, na nové typy podvodov, ktoré zaznamenali. Ide o požičanie peňazí cez telefón, pričom volajúcim má byť člen rodiny alebo známy v núdzi.
Páchateľ sa v telefóne vydáva za člena rodiny - vnuka, syna, synovca alebo iného príbuzného či známeho. Telefonuje seniorovi spravidla na pevnú linku s tým, že potrebuje  požičať peniaze na kúpu auta, bytu, darčeku pre rodičov, zaplatenie škody, ktorú spôsobil pri dopravnej nehode či iný účel. V telefóne  pôsobí  dôveryhodne a ubezpečuje seniora, že peniaze čoskoro vráti. Úmyselne volá  niekoľkokrát  za sebou a súri  seniora, že peniaze už naozaj potrebuje.  
„Keď zistí, že senior má požadovanú sumu, požiada seniora, aby peniaze vložil v banke na účet, ktorého číslo mu telefonicky nadiktuje,“ upresňuje Martina Kočišová z úseku prevencie a styku s verejnosťou Okresného riaditeľstva Policajného zboru v Bratislave IV.
Polícia konkretizuje aj prípady, napríklad v mestskej časti Lamač neznámy páchateľ  úmyselne uviedol  89-ročnú ženu do omylu tým, že ju telefonicky kontaktoval na pevnú linku a vydával sa za jej vnuka. Žiadal súrne finančnú pomoc vo výške 6-tisíc eur, pričom ju žiadal, aby mu peniaze vložila na účet pána Bartoša, ktorého číslo jej nadiktoval. Poškodená žena následne odišla  do banky a peniaze na účet vložila.
Podobne v Lamači neznámy páchateľ  úmyselne uviedol 72-ročnú ženu do omylu tým, že poškodenú ženu telefonicky kontaktoval na pevnú linku a vydával sa za jej staršieho syna. Žiadal od nej  súrne finančnú pomoc vo výške 4 500 eur, pričom ju žiadal, aby mu peniaze vložila na číslu účtu, ktoré jej nadiktoval. Seniorka odišla do banky a peniaze vložila na účet.
Polícia varuje: V prípade, že vám niekto zavolá domov a predstaví sa ako člen rodiny (syn, vnuk, synovec alebo iný príbuzný) a žiada od vás okamžite finančnú pomoc s tým, že máte vložiť peniaze na číslo účtu, ktoré vám nadiktoval, overte si spätným volaním, či ide naozaj o vášho príbuzného, za ktorého sa  daná osoba vydáva. 
Nikdy nevkladajte peniaze na účet, ktorý ste si predtým neoverili, že patrí vášmu príbuznému.       (lum)

Neprišiel som kvôli ženám, ale pre vojnu
Na Koprivnickej ulici v Dúbravke môžete zažiť chuť a atmosféru Talianska. Reštaurácia s názvom Luna Rossa ponúka čerstvé a chutné jedlá podľa tradičných receptúr mesta Trieste. Rozprávali sme sa s manažérom, reštaurácie Claudiom Pastorćićom, ktoré meno znie chorvátsky či srbsky,  Claudio je však Talian.
Ako sa začal váš príbeh na Slovensku?
Mal som pizzeriu v Dunajskej Lužnej, Pizzeriu San Marco, ktorú sme v roku 1997 otvorili  s veľkým úspechom, pretože sme boli medzi prvými, ktorí priniesli na Slovensko technológiu a know how prípravy pravej talianskej pizze s drevenou pecou. Reštauráciu som neskôr posunul ďalšiemu majiteľovi a funguje dodnes. Bol som tak voľný. S majiteľom priestoru, kde máme teraz reštauráciu. sa poznáme dlhé roky. Mal záujem otvoriť reštauráciu a oslovil ma s ponukou. Súhlasil som. Túto reštauráciu som vybudoval od nuly, aj keď tu predtým boli už dve prevádzky, žiadna z nich nefungovala tak, ako by mala.  Tak sme sa rozhodli, že zriadime taliansku reštauráciu so všetkým, čo k nej patrí, aby sa u nás hostia skutočne cítili výnimočne. A tak vznikla naša reštaurácia, ktorá dúfam bude fungovať dlhšie. Oslovovali ma aj iní Taliani, ktorí majú záujem otvoriť talianske reštaurácie na Slovensku, keďže mám skúsenosti v tejto oblasti a žiadajú ma o súčinnosť.  

Pomáhate teda iným majiteľom otvárať reštaurácie?	
Áno, vďaka mojim dlhoročným skúsenostiam v oblasti gastronómie im viem poradiť, pomôcť. Otvárali sme dve reštaurácie v centre, ktorým sme dali „celý balíček“, meno, vizuál a všetko, čo k tomu patrí. 

Prečo ste prišli práve na Slovensko?
Je to veľmi čudný príbeh. Pýtali sa ma na to viacerí talianski veľvyslanci, ktorí prišli na Slovensko, odpovedal som, že som tu  z voj-
nových dôvodov. Moja odpoveď bola však len začiatkom dlhého vysvetlenia príbehu, ktorý ma sem doviedol.

Priblížte ho. 
V minulosti bol totiž Terst obchodne zviazaný s bývalou Juhosláviou. V dôsledku vojnových udalostí v bývalej Juhoslávií boli zatvorené hranice do Terstu. Keďže som obchodoval s bývalou Juhosláviou, ako aj množstvo iných obchodníkov, museli sme zatvoriť. Jedného dňa mi môj kolega a kamarát v jednej osobe povedal, aby sme išli do Bratislavy. Popravde, ani som nevedel, kde je Bratislava, pretože som mal v mysli zakorenené Československo, a teda Prahu.  Keďže som rozprával po chorvátsky, nebol problém dorozumieť sa. 
V tom čase nebolo ešte Slovensko samostatné. Otvorili sme si bar, jeden z prvých na Slovensku. Zriadili sme si aj kanceláriu a začali sme podnikať s hotelmi, reštauráciami, do ktorých sme dodávali rôzne produkty. A potom v 1997 sme otvorili pizzeriu, o ktorej som už rozprával. Páči sa mi slovenská mentalita, takže som sa ľahko aklimatizoval. Neprišiel som tak na Slovensko kvôli ženám ako mnohí predpokladajú, hoci Slovenky sú krásne veľa cudzincov prichádza práve kvôli nim. Prišiel som z dôvodu vojnových udalostí.
Akí sú podľa vás Slováci? 
Inteligentní, vedia čo chcú, niektorí sú prešibaní a špekulanti a podľa mňa majú v krvi trošku talianskeho temperamentu. 

A Slováci ako zákazníci? 
Musím uznať, že sú lepšími hosťami ako Taliani, pretože Taliani, keď prídu do cudzej krajiny, predovšetkým sem na Slovensko, očakávajú, že talianska kuchyňa bude identická s tou v Taliansku, ale to nie je možné. Sú veľmi kritickí voči talianskej kuchyni na Slovensku. 

Je niečo, čo vám chýba u Slovákov oproti Talianom, ktorí sú hlučnejší, temperamentnejší?
Hovorí sa, že Taliani sú bordelári. Taktiež som poznal aj Slovákov, ktorí takí boli. Mentality sú v podstate podobné, mnohí Slováci milujú Taliansko. Pýtajú sa ma, prečo som opustil Taliansko a prišiel sem. Keďže nemám dvadsať, viem, že keby som sa teraz vrátil do Talianska, bol by som klasický penzista s veľkým bruchom pred televíziou a toto nie je nič pre mňa. Potrebujem byť aktívny, rád spoznávam nových ľudí.  Hoci je mojím domovom Slovensko,  keď idem do Talianska za rodinou, ostanem týždeň, desať dní a rozsvieti sa mi v srdci svetlo ako stromček na Vianoce a veľmi ťažko sa mi vracia naspäť.

Prečo názov Luna Rossa? V preklade červený mesiac?
Som milovníkom mora a jachtingu, vyrástol som pri mori. Luna Rossa je názov známej lode, ktorá sa viackrát zúčastnila na medzinárodných pretekoch lodí s názvom Barcolana, ktorý sa každoročne koná v Terste. Atmosféru týchto pretekov, ako aj názov, som preto preniesol aj do tejto reštaurácie.

Na Slovensku je veľa výborných kuchárov a napriek tomu vo vašej reštaurácií varí Talian. Prečo? 
Začali sme pracovať s kuchárom z Talianska nie preto, že by kuchári tu neboli kvalitní, ale preto, že ak chceme robiť taliansku kuchyňu, je lepšie, ak ju robí Talian. Pozná rôzne recepty a má taliansku mentalitu, profesionalitu. A taktiež zo psychologického hľadiska je to lepšie. Samozrejme, zapájame aj slovenských kuchárov, aktuálne náš pomocný kuchár je Ukrajinec, ale školu si robil v Taliansku. 
Zuzana Morávková

Chute a suroviny majú vytvárať symbiózu
Kuchárom v reštaurácii Luna Rossa je Alvarez Momi, renomovaný a známy kuchár s Michelinskou hviezdou, položili sme mu pár otázok. 
Ako ste sa dostali k vareniu?
Začal som s touto profesiou pred viac ako štyridsiatimi rokmi,  moji rodičia mali totiž hotel, reštauráciu, pochádzam z gastronomickej rodiny. Okrem toho, že je to moja vášeň, stalo sa to aj mojou obživou. Najprv som mal reštauráciu v Taliansku, ktorú som predal a prišiel som sem do Bratislavy, približne pred 20 rokmi. Otvoril som si v Bratislave prvú reštauráciu, ktorá bola veľmi úspešná, pretože bola jednou z prvých reštaurácií s talianskymi receptami, surovinami. Tú som neskôr predal a otvoril som si ďalšiu. Potom som tieto aktivity zanechal, pretože som sa cítil veľmi vyčerpaný a začal som len učiť. Volajú ma do Moskvy, do New Yorku, Paríža, do rôznych reštaurácií školiť kuchárov. Mám im pomôcť pripraviť menu a dohliadnuť na celkový rozbeh a chod reštaurácií.  Teší ma, že sa nám podarilo aj tu v Bratislave vytvoriť reštauráciu, ktorá je príjemná a obľúbená. Aj keď mám túto reštauráciu veľmi rád, opäť prichádza na mňa tá únava. No stále robím svoju prácu s radosťou. Rád vidím za sebou výsledky v podobe vyškolených kuchárov, ktorí varia iným spôsobom , než sme zvyknutí. 
Prezradíte váš obľúbený recept? 
Nemám obľúbený recept, keďže pripravujem jedlá od predjedál cez hlavné jedlá až po dezerty, snažím sa každé jedno jedlo robiť čerstvé, kvalitné a ľudia sú spokojní. Nerobím nezmyselné jedlá, v ktorých sa chute bijú. Chute a suroviny sa majú navzájom prepájať a dopĺňať a vytvoriť symbiózu. Napísal som aj viacero kníh, jednu o cestovinách na viaceré spôsoby, jednu o rizotách a pracujem na ďalších troch knihách, no je dobré niekedy si dať nachvíľu prestávku aby boli naozaj kvalitné.                                                                     
(zm)

Veľkokapacitné kontajnery október
28. 9. 2017	    Nejedlého 37 pri bytovom dome
28. 9. 2017     Galbavého 2 - parkovisko
5. 10. 2017     Nejedlého 1 – 5 pri bytovom dome
5. 10. 2017	    Kpt. J. Rašu 14 – pri bytovom dome
12. 10.2017    Jesenné upratovanie – podľa rozpisu
12.10. 2017	    Jesenné upratovanie – podľa rozpisu
19. 10. 2017   Drobného 2 - 4 pri bytovom dome
19.10.2017     Gallayova 25 – parkovisko pri byt. dome
26. 10. 2017   Beňovského 16 - parkovisko
26. 10. 2017   Hanulova – Bezekova pri trafo stanici
Veľkokapacitné kontajnery budú pristavované v zmysle harmonogramu do 9-tej hodiny v určený deň podľa harmonogramu na určené miesto. Odvoz kontajnerov sa bude vykonávať nasledujúci pracovný deň od 9:00 hod.

Jesenné upratovanie  
11.10.2017 – 16.10.2017
1. Lokalita       Číslo          Ulica
11.10.2017	1	Drobného 14 - parkovisko
11.10.2017	2	Pod záhradami 40 - parkovisko
11.10.2017	3	Ožvoldíkova 4-6 
11.10.2017	4	Homolova 35 - 37 pred bytovým domom
11.10.2017	5	Nejedlého 63 pri bytovom dome
11.10.2017	6	Žatevná,  pri požiarnej zbrojnici
11.10.2017	7	Saratovská 15 - 17, parkovisko
11.10.2017	8	M. Sch. Trnavského 20
11.10.2017	9	Repašského 1 - parkovisko
11.10.2017	10	Sokolíkova 11 roh Bujnákovej ulice
11.10.2017	11	Drobného 22
11.10.2017	12	Tranovského 39 pri výmeničke
11.10.2017	13	Lipského 3-5 - parkovisko
11.10.2017	14	Pri kríži 38 - parkovisko
11.10.2017	15	Koprivnická 11
2. Lokalita       Číslo          Ulica
13.10.2017	16	Brižitská 24 pri kaplnke Panny Márie
13.10.2017	17	Tranovského 14 -16 pri bytovom dome
13.10.2017	18	Agátova 5 - 7
13.10.2017	19	Saratovská 2 - 4 pri bytovom dome
13.10.2017	20	Cabanova 19 – parkovisko pri garážach
13.10.2017	21	Bullova 25 – Damborského 1 parkovisko
13.10.2017	22	Bilíkova 14
13.10.2017	23	Valachovej 2 
13.10.2017	24	Bagarova pred budovou VÚB banky
13.10.2017	25	Landauova 24 - 26 
13.10.2017	26	roh Vendelínskej a Tulipánova ul.
13.10.2017	27	Švantnerova pred rešt. Zlatá Lipa
13.10.2017	28	Hanulova 1-3 
13.10.2017	29	Nemčíkova 1 - parkovisko
13.10.2017	30	K horánskej studni -  pri ihrisku
Jesenné upratovanie v októbri 2017 bude prebiehať na 1. a 2. lokalite v dňoch od 11.10. do 16.10.2017. V každej lokalite bude umiestnených po 15 kusov kontajnerov. Organizácia bude nasledovná: dňa 11.10. 2017 budú v čase od 9.00 do 10.00 hod. kontajnery umiestnené na lokalitu č. 1 na miestach s poradovým číslom 1 až 15. 
Kontajnery na objemný komunálny odpad nie sú určené na zber odpadu ako pneumatiky, elektroodpad, baterie a akumulátory, nebezpečný odpad (farby, oleje a pod.). 
Následne dňa 13.10. 2017 budú kontajnery v ranných hodinách odvážané z lokality č. 1 a do 15-tej hodiny musia byť kontajnery pristavené na miestach 16 až 30 v lokalite č. 2. Na lokalitu č. 1 sa kontajnery už nebudú umiestňovať v týchto miestach upratovanie skončilo a dodávateľ vykoná dočistenie. Z lokality č. 2 budú kontajnery odvážené 16.10. 2017 ráno a následne bude dodávateľom vykonané dočistenie na lokalitách s poradovým číslom 16 až 30, ak to bude potrebné.

Keď si bral prespolný Dúbravčanku, 
odbývalo sa vyjednávanie o výške odstupného

Z Pamätnej knihy Dúbravky (IX.)
Pokračujeme v doslovnom prepise Pamätnej knihy. Skončili sme pri kapitolke o krojoch, zvykoch a obyčajoch, tak ako ich opísal učiteľ Zelinka v roku 1935. Záznam o krojoch zostal nedokončený, autor v ňom opísal len mužský kroj. Dnes pokračujeme sviatočnými zvykmi, kultúrou a školou.  
Svatby: Večer pred ohláškami bolo „Propíjané”. Účastníkmi boli: krstní otcovia, svedkovia a keď si bral prespolný tunajšie dievča, bol prítomný i jeho družba, svedok a svadobný otec. Vtedy sa dojednalo i veno. Vlastné svadby bývali divoké. Keď sa išlo k sobášu, bola „obstavúvka”, t. j. mládenci obstavovali svedobný sprievod stužkou (reťazou) pred kostolom (neskoršie pred domom). Boli slávnostne prichystaní so svadobnou zástavou.
Ženích musel (dľa majetkových pomerov) zaplatiť výkupné, ktoré tunajší chlapci prepili. Keď si bral prespolný Dúbravčanku, odbývalo sa vyjednávanie o výške odstupného. „Ty si nám došiel do našej záhrady a odtrhol si nám ružu, ktorú si nepolieval.  Zaplatíš nám ... zlatých (od 5 –  20 zl.)”. Nastalo vyjednávanie, družba zastával ženícha. Často malo i zlé následky, keď prespolný ženích nechcel nič zaplatiť –  bitku. 
Pri svadbe kládli vtipkári ženíchovi a družbovi hádky. Napr. „Po čom ste sem prišli? Kde má nevesta pravú ruku?” atd.
Keď sa pilo mládenské, spievali: „Ružička červená”, „Byla linda (?) zelená,” „Javore, javore” a iné. Matovič Alojz u horárne č. 63 vie tie piesne. 

Kultúra
Prvé snahy o povznesenie ľudu treba zaznamenať v r. 1905, kedy prišiel do Dúbravky terajší duchovný správca Anton Moyš. Tento uvedomelý Slovák prvý hrál s mládežou divadelné predstavenia, ktoré sa tešili obľube ľudu. Niekoľkokrát bol za svoju činnosť volaný k zodpovednosti pred maďarské úrady. Jeho statočná práca došla oceneniavo „Vlastivednom slovníku” bratislavského okresu str. (?) Slovensky sa učilo od r. 1910 (výnimočne, poneváč sa neučilo riadne). Do r. 1907 učil org. učiteľ Puhala, potom učil miestny p. farár Anton Moyš, ktorý smýšľajúc slovensky, maďarského slova nepovedal. Časom učil i otec p. farára, učiteľ v penzii, a tiež len slovensky, maďarského slova nepovedal. V r. 1909-10 učil Arpád Bramba. 
Potom vyučoval Bela  „strevíčkár” – penzista, maďarsky. Asi v r. 1911 vypomáhal Ferdinand Vŕba (penzista v Dúbravke), učil slovensky, vyjmúc počítanie, ktoré bolo maďarské. V r. 1913 bol učiteľom Ján Letko, ktorý však v r. 1914 narukoval. Vyučoval maďarsky. Učebnice, vyjmúc katechismus, a biblia boli maďarské. 
Potom zasa vyučoval miestny farár. Keď budovali Taliáni zákopy a kryty, zmenili školu na svoju vojenskú kanceláriu, takže sa temer nevyučovalo. 
Dejiny samotnej školy a vznik obecnej ľudovej školy opíšem v následujúcej kapitole. 

Škola
Kedysi sa vyučovalo v dome č. 49 pod hlavným kostolom, ktorý je teraz majetkom Štefana Štefku. Oh ho kúpil od Petra Ondriáša. Prvým majiteľom bol istý Brankovič – prezývali ho horvátsky  „Mikyna”. Počet detí sa pohyboval od 24 do 26. 
Neskoršie Mikuláš Pálfy dal v užívanie obci budovu pod číslom 104 na školské ciele, kde sa až dosiaľ vyučovalo.
V r. 1912 predal Pálfy obci túto budovu za 2400 korún s podmienkou, že sa môže na večné časy len na rímskokatolícku ľudovú školu používať. 
Po prevrate sa (1918 - pozn. red.) ukazovala táto nedostatočnou a neodpovedajúcou požiadavkam pokroku. V r. 1921 sa hovorilo o tom, že škola bude odovzdaná štátu, ktorý by ju priviedol do poriadku: Poneváč pozemok, na ktorom sa táto škola nachodí, bol majetkom cirkevnej obce, z tohoto plánu zišlo. 
Púha jedna trieda tejto školy nedostačovala. Nový boj o rozšírenie školy roznietil i boj o charakter miestnej školy. Bolo to v r. 1928. Väčšina členov (9:6) bola za školu cirkevnú. Menšina sa odvolala apeláciou na Okresný a Krajinský úrad, že obecné peniaze nechcú venovať na cerkevnú školu. Apelácia bola prijatá. V roku 1930 bola 15 hlasmi – všetkými odhlasovaná stavba novej obecnej školy. 
Nastal však nový boj o miesto, kde bude škola postavená. Jedna strana chcela, aby sa škola postavila na pozemku „Malom húšti” (pasienku) pod dedinou. Toto miesto spolu so „Strmým bokom” malo byť vhodne upravené. Svoje tvrdenie, že tam treba školu stavať, odôvodňovala tým, že obec nemá vhodnejšieho pozemku. 
Druhá možnosť , vystavať školu na mieste obecnej pastierne (dnes požiarna zbrojnica?) sa ukázala nedostatočnou, lebo je malá výmera tohoto pozemku (rozhodnutie komisie). Mimo toho boli navrhnuté „Zelené záhrady” (role), o tom však komisia vôbc nerozhodovala. 
Počet žiactva stúpal, otázka stávala sa naliehavejšou  deň odo dňa. 
Bola teda dočasne zriadená jedna trieda obecnej ľudovaj školy. K tomu cieľu prenajala obec miestnosť (Fabiána) Brenčiča, ktorú upravila, aby sa v nej mohlo dočasne vyučovať. 
Dňa 31. augusta 1932 zvolená bola ako prvá učiteľka Amália Markovičová - Štefanovičová. Jej manželom bol Markovič, organista učiteľ na rímskokatolíckej ľudovej škole. Správu škôl on viedol. 
Medzitým starosta obce Martin Granec obetave vyjednáva s cirkevnou vrchnosťou o odstúpení budovy r. k. školy s priľahlým pozemkom politickej obci. A tak konečne dochádza k smiernemu vyriešeniu stavebného miesta novej budovy obecnej školy, dňa 8. novembra 1933. 
Obci bola pozemkoknižne  odovzdaná budova starej školy i s pozemkom (záhradou). Politická obec je za to povinná vystavať na obecnom pozemku byt pre organistu do konca r. 1935. Pre tento byt bol navrhnutý pozemok „Pod kostolom”.
V školskom roku 1934 - 35 bola obecná škola rozšírená o ďalšie dve postupné triedy. Doterajšia r. kat. škola zaniká.
Na tento školský rok 34-35 boli zvolení títo učitelia: Metodej Mrkos, definitívny učiteľ - správca školy, Jozef Zelinka, dočasný učiteľ, Anežka Sedláčková, výpomocná učiteľka.
I. a II. trieda bola dočasne umiestnená v zaniklej r. kat. ľudovej škole, III. trieda v prenajatej miestnosti p. Fabiána Brenčiča. 
Vďaka horlivému a bezpríkladne usilovnému p. starostovi, ktorý nezištne venoval všetok voľný čas  v prospech vyriešania školskej otázky, že nebolo treba dlho čakať na započatie stavby novej budova obecnej ľud. školy. 
Plány na stavbu škola boli vypracované architektom Plačkom z Bratislavy a schválené Krajinským úradom v Bratislave č. ....  zo dňa .....
Verejná súťaž vypísaná bola v Krajinskom Vestníku č. .... str..... i v denných časopisoch. 
Slávnostné otváranie obecnej ľud. školy bolo uskutočneno 24. novembra 1935. 
Prepísal a opoznámkoval Ľubo Navrátil
Spomienka na Jaroslava Matrku, rodáka z historickej Dúbravky
Dňa 9. septembra sa skončil život dúbravského rodáka a obyvateľa historickej Dúbravky, Jaroslava Matrku. 
Narodil sa v Dúbravke 1.12.  1936 a prežil tu celý svoj život. Zomrel 9. septembra 2017 a pochovaný je na dúbravskom cintoríne. 
Pána Jaroslava Matrku všetci poznali ako výnimočne pracovitého a pohodového človeka. Pre tieto jeho vlastnosti ho mali  radi nielen Dúbravčania, ale aj spolupracovníci a priatelia, ktorých mal veľa. Povolaním bol technický sklár. Sklársky fortieľ získal v sklárskom učilišti v Čechách.  Ako špecialista na laboratórne sklo pracoval v chemicko-technologickej fakulte v Bratislave. V Technickom skle v Dúbravke pôsobil ako výrobný majster. Istý čas pracoval ako živnostník vo svojom rodinnom dome v Dúbravke. Veľa jeho sklárskych výrobkov pre vinohradníkov je roztrúsených u pestovateľov hrozna. Jeho sklárske výrobky zdobia aj Dúbravské múzeum.              
Vít Granec 
obyvateľ historickej Dúbravky
Foto: Archív rodiny

Po kom sú pomenované naše ulice
Zabezpečil prechod  slovenských vojakov k bieloruským partizánom
IMRICH LYSÁK - JACKO (LISÁK)
(3. 6. 1912 Brezovica, okr. Prešov 
- 30. 12. 1943 Ruda, ZSSR)
Učiteľ, účastník protifašistického odboja. Študoval na gymnáziu v Prešove, Nitre a Košiciach, v rokoch 1932 - 33 na diecéznom kňazskom seminári v Košiciach. Po absolvovaní učiteľských skúšok v rokoch 1934 - 1935 bol učiteľom ľudovej školy v Davidove, neskôr v Nižnom Slavkove. V rokoch 1939 - 1942 je dôstojníkom slovenskej armády v Žiline, Dolnom Kubíne a Liptovskom Mikuláši. 
V roku1942 bol členom zaisťovacej divízie na okupovanom území ZSSR. Jeden z najbližších spolupracovníkov kpt. J. Nálepku. S jeho skupinou sa zúčastnil na organizovaní odboja a protifašistickej propagandy v slovenských jednotkách v ZSSR. Od augusta 1942 veliteľ posádky v Ptičiach, neskôr v Kopatkevičiach, kde nadviazal spoluprácu s ukrajinským obyvateľstvom. Po dohode prešiel so skupinou kpt. J. Nálepku 15. marca 1943 pri Jeľsku k žitomirskému partizánskemu zväzu A. N. Saburova  a  za tento čin bol 2. 7. 1943 poľným súdom zaisťovacej divízie spolu s kpt. Nálepkom a poručíkom Petrom odsúdený na trest smrti. 
Bol náčelníkom štábu I. slovenského partizánskeho oddielu v ZSSR vytvoreného zo slovenských prebehlíkov. Ako veliteľ jednej z troch osobitných skupín viedol prechod slovenských vojakov k partizánom. 
Od augusta, resp. novembra 1943 bol veliteľom roty v I. čs. samostatnej brigáde v ZSSR, s ktorým sa zúčastnil oslobodzovacích bojov o Kyjev, kde padol. V roku 1943 ho vyznamenali sovietskou medailou Partizán Veľkej vlasteneckej vojny I. stupňa, v roku 1944 vyznamenaný Čs. vojnovým krížom 1939, v roku 1946 in memoriam povýšený na kapitána a v roku 1949 vyznamenaný zlatou hviezdou Radu za slobodu.       
Kveta Slyšková

ITB ako súčasť Dúbravky a Dúbravských hodov
Na Dúbravských hodoch sa už tradične okrem dobrej zábavy a jedla mohli obyvatelia mestskej časti dozvedieť viac o činnostiach ITB, developerskej spoločnosti, ktorá sa snaží z Dúbravky urobiť krajšie miesto pre život.
ITB vyčnieva z radu ako developer, ich stánok na hodoch bol tiež výnimočný. Priamo pred Domom kultúry mali občania možnosť zoznámiť sa s ich dúbravskými projektami Čerešne a MAMAPAPA a projektom Kolísky v Záhorskej Bystrici. Návštevníkom hodov bol k dispozícii tím zodpovedný za návrhy a priebeh výstavby, ktorý ochotne vysvetľoval vlastnosti ich stavieb na modeloch projektov. Využívali k tomu aj technologickú vychytávku, virtuálnu realitu. Tá umožňuje jednotlivcom po nasadení špeciálnych okuliarov prejsť sa projektami MAMAPAPA alebo Kolísky. Zástupcovia developera sa tiež prostredníctvom dotazníkov pýtali ľudí na názory na bývanie. Zo stoviek vyplnených hárkov vylosovali víťaza, ktorý dostal iPad. 
Kým sa niektorí zaujímali o bytové domy, alebo spoznávali interiéry projektov prostredníctvom virtuálnej reality, iní plánovali program ďalších víkendov s pomocou bedekra Dobré výlety. V ňom ITB zozbieralo najkrajšie trasy výletov v Bratislave a okolí. Sľúbený bol aj krátky let teplovzdušným balónom ITB, na ktorý sa už medzi návštevníkmi písal poradovník. Musel sa však odložiť kvôli nepriaznivému počasiu. ITB si ho tak necháva v zálohe na budúce akcie.
Najmenší sa zase zabávali architektonickými omaľovánkami a šantili sa s množstvom héliových balónov (spolu ich ITB rozdalo až tritisíc). Deti tiež na drevenom magnetickom modeli jedného z realizovaných projektov ITB mohli flexibilne meniť baklóny, okná, hrať sa s postavičkami, nábytkom a pod. Ukazovali prítomným, ako mohol celý projekt vyzerať, ak by ho mali na starosti ony. Vrátane áut na balkónoch a stromov na strechách.
Detské architektonické modely sršali bezstarostnou kreativitou a projekty ITB vysokou mierou detailnosti. Pozornosť je venovaná interiéru, ktorý je možné prispôsobiť špeciálnym požiadavkám kupujúceho, spoločným priestorom, ktorých je v projektoch ITB venované nadštandardne veľa úsilia, aj celkovému rázu mestskej časti. To je pre Dúbravku veľké pozitívum, keďže sa v posledných rokoch teší pozornosti developerských firiem.
V prípade ITB sa pod jednou strechou stretávame s kreatívnymi architektmi, praktickými developermi a v súvislostiach uvažujúcimi urbanistami, odborníkmi na mestský rozvoj. 
Úlohou architektov je tak navrhnúť bývanie, v ktorom sa spája estetická hodnota s vysokou využiteľnosťou a funkciou jednotlivých bytov. 
Urbanisti, na druhú stranu, musia celý projekt zvážiť na rôznych škálach, od komunity až po mesto. Ich cieľ je, aby mali obyvatelia ich projektov prístup ku komunikáciám a pritom ich nepreťažili, aby mali k dispozícii jasle, škôlky a školy, lekárov, doktorov a lekárne. Tiež je potrebné myslieť na to, aby sa deti mohli vonku hrať, aby si dospelí mohli zacvičiť a zabehať, aby mohli rodičia bez prekážok kočíkovať a to celé musí vyzerať tak, že to do Dúbravky patrí na prvý pohľad.
Dúbravka je bezpochyby obľúbenou mestskou časťou a jej obyvatelia by boli radi, aby takou aj zostala. To však neznamená, že by mala zostávať bez zmeny. Nové developerské projekty ju môžu urobiť krajšou a príjemnejšou pre život. Podmienkou je, aby bol developer náročný na svoju prácu a pozeral sa na Dúbravku z vyššej perspektívy. Všetci preto s veľkým záujmom sledujeme projekty ITB Development.
(ITB)

Ježkom čítala známa moderátorka
Začiatok školského roka je obrovským sviatkom a veľkou udalosťou v živote každého prváka, a preto sa zväčša pozornosť nás všetkých obracia práve na nich. V Dúbravskej knižnici na Sekurisovej sme si však povedali, že si začínajúci nový školský rok užijeme aj v spoločnosti tých, ktorí do školy len pôjdu, teda predškolákov z triedy Ježkov neďalekej Materskej školy Sekurisova.
Zrakové vnímanie detí predškolského veku už dozrieva na úroveň potrebnú pre čítanie, a preto sme sa rozhodli ponúknuť im veselo ilustrovanú a na zážitky bohatú knižku o ich rovesníčke škôlkarke Zorničke. Autorka knižky Zuzana Štelbaská, rodáčka z Prešova, ktorá pracuje ako redaktorka v Televízii Markíza sa s veľkou radosťou ujala prezentácie svojho v poradí druhého knižného diela pre deti.
Dramatizovaným čítaním príbehu o Zorničke a Ježkovi nás jej bezchybná ortoepia, čiže výslovnosť, len upevnila v názore, že je právom úspešnou a mimoriadne obľúbenou  moderátorkou mnohých slovenských rádií.  Deti by ju boli počúvali pred spaním v škôlke pokojne aj každý jeden deň.
Knižka Zornička je príbehom dievčatka, ktoré je takmer autentické s autorkinou dcérkou Zorkou. Zornička je láskavá, má dobré srdce, neubližuje žiadnemu živému tvorovi a neobracia sa nikomu chrbtom, hoci sa jej na prvý pohľad ani nemusí páčiť.
V knižke sa príbehy plynulo menia na čarovné stretnutia so zvieratkami a všetkými obyvateľmi záhrady interpretované detským protagonistom. Pre všetkých našich čitateľov ponúkame knižku Zornička na požičanie u nás v knižnici na oddelení pre deti a mládež.     
Katarína Suroviaková 
Miestna knižnica Dúbravka

Ateliér Surya: vytvára niečo, čo ľudia nosia v sebe
Čierny, starý, opustený. Zabudnutý ležal neďaleko kontajnera.  Po úprave, výzdobe a zreparovaní dostal novú šancu. Nový život.
Veľký črepník nie je jediný, ktorý dostal takúto šancu. Rovnako ju získali iné predmety, ľudia, návštevníci a aj celý priestor na ulici Pod záhradami. Od apríla tu funguje Ateliér Surya. Nazreli sme dnu...
Farebné priestory, príjemné svetlo, originálne dekorácie, pokoj.  Na to, že tu ešte minulý rok fungovalo železiarstvo zabúdate hneď pri vstupe.  Objavíte dve sály – slnečnú a sálu zeme a vody.
Vstupujeme do slnečnej sály, pozdravy a príchod niekoľkých ľudí, ktorí si idú zacvičiť. Do rúk berú naťahovacie laná  a pod dohľadom fyzioterapeutky Martiny idú urobiť niečo pre svoj chrbát a správne držanie tela. Cvičenie, takzvaný SM systém, skúšame spolu s nimi. 
Ešte dlho po skončení hodiny nám v ušiach znejú správne rady a slová fyzioterapeutky, ako držať chrbticu, vystrieť sa, nezaťažovať kríže...

Zo železiarstva priestor pre cvičenie
Taký je podľa Andrey Hahnovej zakladateľky Ateliéru Surya, ktorý ponúka viacero druhov cvičení a priestor pre relaxáciu, zmysel celého priestoru: Aby v ľuďoch po cvičení niečo ostalo.
Začala s takzvaným cvičením jogy s príbehom, tak nazvala kurz, ktorý viedla v Rodinnom centre Macko, keď s predcvičovaním jogy začínala.
Aj teraz hovorí o príbehu, príbehu, ktorý je spätý s celým priestorom, ateliérom.
„V januári sme začali priestory niekdajšieho železiarstva opravovať,  predajňa bola len  v časti priestorov, málokto vedel, že ukrýva zadné miestnosti,“ hovorí Andrea Hahnová. „Toto  miesto malo potenciál, ľuďom je dobre prístupné. A najmä má niečo, čo sa dá len vycítiť: 
priestor má dobrú energiu“.

Nový život pre veci
Okrem veľkého črepníka majú príbeh aj ostatné veci v ateliéri.  „Strom, ktorý zrazilo auto, alebo táto dekorácia na stene, ktorú do 
priestoru urobila krajčírka Sonička z Rodinného centra Macko, ktorá sem chodí cvičiť. Vyrobené je aj tunajšie sedenie, stôl, lavice. Niektoré veci dostali druhú šancu, kvety doniesli ľudia, aby to tu spríjemnili,“ hovorí Andrea. 
Prezrádza, ako sa rodil názov celého priestoru. Slovo Surya je staroindický názov pre slnko, v preklade môžeme teda hovoriť o slnečnom ateliéri. „Chcela som, aby mali ľudia pocit, že je tu energia, akési svetlo a hrejivý pocit ľudskosti.  A prečo ateliér? Aj môj syn sa ma na to pýtal, lebo sa mu slovo ateliér spájalo skôr s výtvarným ateliérom, kde sa niečo vytvára. Nemáme tu síce hmotné statky, no napriek tomu sa tu vytvára niečo, čo si ľudia nosia v sebe.“

Lucia Marcinátová

Chcem, aby sa k nám ľudia vracali
Hovorí, že k lektorovaniu kurzov jogy sa dostala náhodou. No pri jej rozprávaní máte pocit, že to tak malo byť. O cvičení a priestore, ktorý otvorila na jar v Dúbravke, rozpráva s láskou, nadšením. Vytvorila možnosti pre cvičenie, relaxáciu a stretávanie sa. ANDREA HAHNOVÁ prezrádza, že v takzvanom žltom dome na ulici Pod záhradami chce vytvoriť priestor, do ktorého sa budú ľudia radi vracať.
Ako vzniklo vaše harmonizačné centrum  Ateliér Surya v Dúbravke a čo ponúka?
Otvárali sme na jar, teda v polovičke apríla. Spolu s  kamarátkou Sanjou sme začali s predcvičovaním jogy.  Postupne sme pridávali ďalšie cvičenia  - pilates s lektorkami Lenkou a Jankou, cvičenie SM systém pre zdravú chrbticu s Martinkou , chi-kung s Viktorom, ashtanga jogu s Tomášom, meditácie a jogu s Lenkou, jogu v angličtine s Nell, gravidjogu so Saškou. Rozširujeme lekcie podľa toho, čo si ľudia žiadajú. Okrem pravidelných cvičení, sa v centre organizujú vzdelávacie semináre a workshopy. Čakajú nás témy ako - rodičovský kurz, pokojný pôrod, aromaterapia, intuitívny tanec, 108 pozdravov slnku, tvárová joga či maľovanie mandál. Pri zakladaní ateliéru mi pomohlo občianske združenie Mission Life, ktoré ma nadchlo svojou myšlienkou. Možno poznáte film „Pošli to ďalej“ a jeho ústrednú myšlienku. Oni pomohli mne a ja túto pomoc šírim ďalej...  

Kto k vám chodí cvičiť?
Chodia k nám cvičiť najmä Dúbravčania, ľudia z okolia a myslím si, že ich teší, že našli niečo, čo je pre nich dobre dostupné. Naším cieľom je naučiť ľudí cvičiť, aby si vytvorili trvalý návyk pohybovať sa, venovať sa sebe, hľadať harmóniu, aby sa cvičenie a osobnostný rozvoj stali prirodzenou súčasťou ich života.

Čo vás priviedlo do Dúbravky?
Bývam tu a sama som mala časový problém, keď som chodila na jogu do mesta. Pre mňa ako mamu dvoch detí  ísť večer do mesta znamenalo 45 minút cestovať tam a 45 minút späť. Chcela by som vytvoriť harmonizačné centrum, kam sa ľudia budú radi vracať, aby tu zažili niečo príjemné, chcem tu vytvoriť komunitu ľudí, ktorí zdieľajú podobné hodnoty.  Záleží mi aj na tom, aby sa ľudia na kurzoch spo-
znali, aby sa u nás vytvorili dobré vzťahy a myslím si, že sa to aj darí.

Priblížte cvičenia, ktoré ponúkate?
Cvičíme najmä jogu, a to niekoľko druhov jogy: hatha jogu, jin jogu, ashtanga jogu, jogu na chrbticu, joga nidru. Keďže v našej blízkosti je British school, zaradili sme v septembri do rozvrhu aj jogu v angličtine – rodičia ráno odvedú deti do školy a potom si k nám prídu zacvičiť.  
Cvičenie Pilates je výborné na natiahnutie a spevnenie svalstva, zlepšuje celkovú kondíciu.  Od septembra sme zaviedli aj Meditácie s Lenkou. Pravidelná meditačná prax nám pomáha byť bdelejší, vnímavejší a láskavejší k sebe i k druhým.
Sama predcvičujete jogu, na čom sa zakladá?
Aj napriek tomu, že jogu predcvičujem, je to pre mňa veľmi ťažká otázka. Lebo joga je aj pre mňa cesta, po ktorej kráčam a postupne ju pomalými krokmi spoznávam a objavujem. Joga je veľmi staré učenie z indickej kultúry. Najviac známe sú fyzické jogové cviky – pozície zvané ásany. Učíme sa tiež dychové techniky – to je tiež ďalšia veľká časť jogy, zádrže – bandhy, pozície rúk – mudry.  No joga je hlavne o práci so svojím vnútrom, naučiť sa ovládať svoje zmysly, sústrediť sa na seba, je to o koncentrácii, meditácii, pochopení. Joga ma učí, ako sa správať sama k sebe a ako sa správať k druhým, svojmu okoliu. Mnohé ma ešte len čaká, aby som pochopila neskôr.

Máte tu teda taký priestor, kde sa môže človek venovať sám sebe? Človek dnes na to často nemá čas...
Pre mnohých ľudí je cvičenie u nás možno jediná hodina toho dňa, keď sa venujú sami sebe. Dnešná doba je taká, že sa veľa venujeme práci, rodine, veciam, ktoré dnešná spoločnosť nastavila ako bežné, no na vnímanie seba samého ostáva čas málokedy. U nás na to majú ľudia priestor. Joga je tak aj o pochopení seba. Vo fyzickom zmysle, je to napríklad pochopenie svojich hraníc, napríklad pokiaľ môžem ísť pri nejakom cviku alebo pri nejakej pozícií, nesnažiť sa o gymnastický výkon, ale skôr ísť do cviku s porozumením. Občas sem ľudia prichádzajú prvýkrát s akousi obavou.

Obavou, či to zvládnu?
Áno, nie sú si istí. Neistota sa však čoskoro rozplynie, keď pochopia, o čo ide. Hoci vedľa vás cvičí aj desať ľudí, ktorí spravia cvik do nejakej hranice, neznamená to, že to musí spraviť každý. Je to o rešpektovaní seba. Ja už trošku poznám ľudí, ktorí chodia častejšie, viem, aké majú fyzické danosti, či majú aktuálne nejako obmedzenie. Ľudia by sa teda nemali príliš porovnávať s druhými, ale sami so sebou, čo bolo pred mesiacom, pred pol rokom a podobne,  a vtedy možno vidno aj ten progres. A druhých brať ako inšpiráciu.

O čom je vaša takzvaná joga s príbehom, ktorú predcvičujete?
Je to hatha joga, v ktorej kladiem dôraz na vnútorné prežívanie cvičenia. Rada vytváram pre ľudí príjemné prostredie, milujem sviečky, vzácne kamienky, soľné lampy, bylinky, vonné oleje. 
Na začiatku hodiny jogy sa najskôr naladíme na jogu, snažíme za nechať za dverami miestnosti bežné veci denného života, chvíľu nemyslieť na prácu, školu, rodinu, čo človeka ešte čaká, ale venovať čas len sebe, tomu čo zažívame práve v danom okamihu. Venujeme sa fyzickým cvikom, učíme sa dychové techniky, rada zaraďujem cviky, ktoré majú liečebný benefit na vnútorné orgány. Napríklad schudnutie vôbec na svojich hodinách nepropagujem, joga v mojom poňatí je o niečom inom. 
Na záver hodiny obvykle ležíme na chrbte v pozícii šávásana a nechávame telo spracovať účinky predchádzajúceho cvičenia. Rada ľuďom rozprávam krátke príbehy a učím ich, ako si silou vizualizácie môžu pomôcť a sami pracovať na svojom zdraví.  Slovo joga znamená v sanskrte spojenie. Pre mňa osobne joga znamená spojenie s niečím vyšším. Nechávam na každom, kto ku nám chodí cvičiť, ako jogu vníma sám.

Mám pocit, že joga s príbehom, ktorú cvičíte, sa predtým cvičila aj v Rodinnom centre Macko.
Áno, tam som začínala.  Spôsob, akým som sa dostala k predcvičovaniu jogy, bol zvláštny. Vôbec som nevedela, že budem niekedy v živote predcvičovať jogu, ani som nad tým neuvažovala. Bola som síce na kurze jogy pre lektorov, no bola som tam jediná, ktorá kurz absolvovala len kvôli sebe, neprihlásila som sa tam preto, že by som chcela lektorovať.

Ale cvičili ste jogu už predtým ?
Cvičila. Neskôr som chodila na seminár, lebo bral jogu komplexne, zaujímalo ma to, rozšírila som si poznatky z medicíny, didaktiky športu, niečo z psychológie, preberali sme históriu jogy a jej vývoj až po súčasnosť a hlavne sme skúšali a cvičili. Potom som v Rodinnom centre Macko poprosila, či by som si tam nemohla cvičenie jogy vyskúšať, teda ja a možno niekto so mnou. Okrem toho, že mi priestor poskytli, mamičky z rodinného centra vytvorili sami skupinku, ktorá chcela cvičiť. Bolo to asi sedem dievčat a ja som bola v miernom šoku (smiech), bola to pre mňa obrovská výzva. Robila som to bez nároku na odmenu, pre mňa bolo odmenou to, že im môžem niečo odovzdať a sama som sa ako lektor zdokonaľovala. Potom začalo ľudí pribúdať.

Neznámy je možno SM-systém, ktorý ponúkate pre zdravú chrbticu. môžete to priblížiť?
SM-systém znamená stabilizácia a mobilizácia chrbtice, je to metóda, ktorú vymyslel český ortopéd MUDr. Smíšek. Pracuje sa s elastickým lanom, ktoré sa niekam priviaže, lano má dve rúčky a pomalými cielenými pohybmi s tým lanom sa pracuje najmä s chrbticou. Cvičenie prispieva k celkovému spevneniu torza tela. Je to dobré pre ľudí, ktorí majú problém so skoliózou, platničkami, nesprávnym držaním tela a mnoho ďalších problémov s chrbticou. Mám s týmto cvičením osobnú skúsenosť, preto som ho priniesla do centra.

Akú skúsenosť?
Mala som zdravotný problém, dlho som ležala a bola v nemocnici, slabo ma polohovali. Z dlhodobého ležania sa mi tak „rozsypala“ celá chrbtica a v ortopedickej nemocnici som zistila, že takéto niečo existuje. Cvičila som to intenzívne asi štyri mesiace, niekoľkokrát denne a videla som, že ma to za štyri mesiace dostalo z ukrutných bolestí a zásadne mi to začalo meniť  stav chrbtice.  U nás to predcvičuje vyštudovaná fyzioterapeutka, ktorá ľudí ponapráva, skontroluje. 

Ponúkate rôzne kurzy, môže sa záujemca ešte pridať, máte voľné miesta?
Prvé dva týždne v septembri sme fungovali na jednorazové vstupy, ľudia si mohli cvičenia vyskúšať. Teraz už cvičíme v kurzoch, ktoré trvajú do Vianoc, no dá sa do kurzov pristúpiť.  Niektoré lekcie sú na jednorazové vstupy. Budeme vytvárať aj ďalšie cvičenia, radi by sme v budúcnosti zaradili cvičenie 5 Tibeťanov, cvičenie pre mamičky s deťmi, cvičenie pre seniorov. Sme ešte nové štúdio, ľudia nás stále spoznávajú. Budeme vďační za nápady a podnety od Dúbravčanov, čo by mali radi v Dúbravke.
Lucia Marcinátová

Hasiči spojili súťaže, vatru, lukostreľbu aj poníky
V Parku Pekníkova súťažili hasiči počas septembra O Pohár starostu. Dúbravskí dobrovoľní hasiči skončili na treťom a štvrtom mieste.
Akcia, na ktorej platilo, nie je dôležité vyhrať, ale zúčastniť sa.  Už 31. súťaže hasičských družstiev O Pohár starostu.
Podujatie, na ktorom súťažia a prezentujú sa hasičské družstvá. Tento rok si prišli zmerať sily hasiči z Devína, Devínskej Novej Vsi, Rusoviec, z maďarského Moson-
magyaróvár  a jediné ženské družstvo z moravských Moutnic.  Najlepší súťažný čas patril na záver hasičom z Rusoviec.
Hasičské podujatie však nebolo o víťazoch. Jeho podstata bola niekde inde, bola o stretnutí, meraní síl, spoznávaní, no aj trávení spoločného času vonku a zábave.
Okrem súťaže hasičských družstiev núkalo podujatie totiž rôzne aktivity a možnosti  - prezrieť a spoznať sa dala hasičská technika, posadiť do hasičského auta, otestovať obrovská helma, vyskúšať váha hadíc, alebo aj zajazdiť si na poníkoch, zastrieľať z luku či zaskákať na trampolíne.
Po súťaži pokračovalo sobotné poobedie  spomienkovým stretnutím pri príležitosti 73. výročia SNP, s ktorým je už druhý rok tradičná hasičská súťaž spojená. Nechýbal kultúrny program v rytme country či súboru Denného centra 1,  a zapálenie vatry pri príležitosti Dňa ústavy SR.  
Účastníkov snáď potešil rôznorodý program, organizátorov  podujatia určite hojná účasť. 
Text a 3xfoto: Lucia Marcinátová

Hody odštartovali v materskej škole
Žiadna cigánska, placky či burčiak, v ruke melón, jablko, uhorka, v pohári mrkvová šťava. V areáli Materskej školy Cabanova sa počas septembra hodovalo. A hodovalo zdravo.
Už druhý rok sú akýmsi malým predskokanom Dúbravských hodoch takzvané Zdravé hody, ktoré organizuje Materská škola Cabanova. Tento rok prebehli týždeň pred veľkými Dúbravskými hodmi.
Misky a tácky plné chlebíkov s rôznymi nátierkami, ovocie, zelenina, zdravé koláče aj torty, vo veľkom podávané lečo. Ochutnávať bolo čo, k tomu však aj pozerať či počúvať.
Tento rok totiž spojila materská škola podujatie aj s drobným trhom handmade výrobkov.
Na predajcov sa zmenili rodičia aj niektoré učiteľky z materskej školy, ktoré predstavili svoje výrobky.  Ušité bábiky, hračky, peračníky, namaľované kamienky, veselé čiapky, šále, náušnice rôzne bytové doplnky v štýle vintage, no aj opasky a reťaze z otváračov z plechoviek.
K tomu všetkému priamo na dvore pri detskom ihrisku zahralo gitarové duo Štrkáči. Skupinu predstavila riaditeľka materskej školy Janette Ivanová, pripomenula aj heslo materskej školy:  „My sa máme, že sa máme.“
Pohľad na dvor plný detí, ochutnávačov či rodičov pri rozhovore  to potvrdzoval. Materská škola a „jej“ detí sa majú, majú dobre...
(lum)

Dúbravka sa bavila medzi kvapkami, v sprievode kráčali malí aj veľkí
Dúbravské hody 2017. Tradičné, a predsa iné. V programe nechýbali klasické súťaže, tradičné sprievody, koncerty, no pribudli aj novinky a oživenie priestorov. Dúbravské múzeum sa premenilo na Remeselný dvor, Park Pekníkova na komunitný trh.
Ako keď po daždi vyjde slnko... Tak by sa dal opísať úvod tohtoročných Dúbravských hodov. Po takmer celotýždňovom daždi sa objavili lúče slnka,  zohriali „na duši“,  vykúzlili úsmev.  Dúbravčania prišli v piatok pred dom kultúry, baviť sa, stretnúť či zatancovať si.
„Slnko“ vyšlo aj s koncertom slovenskej reggae skupiny Medial Banana,  zaskákať a zaspievať prišli aj ľudia z rôznych častí Bratislavy.  Plno pred pódiom bolo aj na koncerte kapely Gladiátor.
Prvý hodový večer končil 
s nádejou, že počasie vydrží.
Tak sa začalo aj sobotné ráno, na chvíľu vykuklo i slnko, potom dážď už „visel na vlásku“. Bez kvapiek sa bavili najmenší diváci s Teater komika či Dúbravčekom a Dúbravočkou. Smiech, potlesk, šantenie.

Sprievod: Krojovaný a pestrý
Na križovatke pri Kostole Ducha Svätého zastal na semafore a smeroval k domu kultúry. Ľudia spozorneli. Nestáva sa často, že sa na ceste objaví vlak, hoci len Vláčik Blaváčik. Koho nezaujal vláčik, jeho posádka určite – deti aj dospelí v krojoch.
Do tradičného dúbravského kroja sa už druhý rok obliekol aj starosta Martin Zaťovič s manželkou Zdenkou, sprevádzala ich desiatka detí. 
Pred pódiom kultúrneho domu, kam krojovaní Dúbračania smerovali, už bolo rušno.  A stále prichádzali ďalší a ďalší ľudia.  Od tohto pódia totiž vyrazil sprievod smerom do starej Dúbravky na Žatevnú.
Trojica choduliarov na vysokých nohách, hudobníci s nástrojmi, mažoretky, dobrovoľníci z Rodinného centra Macko, hokejisti, volejbalistky, tanečníci, tanečníčky, seniori a seniorky z denných centier, hasiči, krasokorčuliari, malí, veľkí, starí, mladí...
Do tradičného hodového sprievodu sa pridala skoro celá Dúbravka, predstavili sa neziskovky, organizácie, centrá, ktoré v mestskej časti pôsobia. Všetci spolu kráčali, aby pred požiarnou zbrojnicou na Žatevnej ulici sprevádzali posvätenie dúbravského hodového strapca. Toho sa ujal dúbravský farár Miroslav Bederka. Dúbravské hody 2017 sa tak  oficiálne otvorili.

Drobná, Cmorik, Desmod
Pár minút po strihaní hodového strapca padli prvé kvapky, postupne sa pridávali ďalšie a ďalšie. Dážď hustol a v silnejšej či len mrholiacej podobe sprevádzal sobotný hodový program až do večera. Ľudia však prišli, program na Žatevnej si viacerí vychutnali z prekrytého stanu, pri hlavnom pódiu pred kultúrnym domom. Dúbravčania tancovali a spievali s kapucňami na hlavách či s dáždnikmi v rukách. Počas večerných koncertov charizmatickej Emmy Drobnej, Petra Cmorika či skupiny Desmod sa priestor naplnil.
Pieseň Petra Cmorika Aj dážď sám vie, ktorá sa rozliehala podvečerom, tak získala nový rozmer, atmosféra večera sa naplnila a ľudia v sprievode kvapiek spievali: „Aj dážď sám vie. Óóó už nestačí, že uschnú tvoje slzy. A nás viac niet, láska je preč. Tak nech ťa to nemrzí, viac nie.“
Novinky: remeslá a tretí sektor
Na hodoch nechýbali ani tradičné súťaže, napríklad vo varení gulášu, sprievodné športové turnaje, otvorené dvere v kotolni. No pribudli aj novinky. Prvou bolo oživenie Parku Pekníkova, kde dostali priestor 
neziskovky, rôzne organizácie a komunity, nižšiu návštevnosť tu trošku poznačilo počasie. 
Premiéra akéhosi komunitného trhu by však mohla mať v budúcnosti aj pokračovanie, Dúbravčania tu totiž mohli spoznať, ktoré organizácie fungujú v hlavnom meste. Mnohé, ktoré sa predstavovali, pôsobia úplne blízko v dúbravských uliciach a ľudia o nich nevedia  či nemajú odvahu nazrieť k nim.  
Zoznámiť sa dalo napríklad so skautmi z Bielych delfínov, občianskym združením Vagus, združením Ichtys, Centrom rodiny, komunitným centrom Christiana či centrom pre rodinu Kvapka.
Druhou tohtoročnou novinkou bol Remeselný dvor v Dúbravskom múzeu. Počas hodovej soboty a nedele sa Dúbravské múzeum zmenilo na remeselný dvor. Ľudia si mohli upliesť košík či prútený zvonček, zdrôtovať anjelika, vážku, srdiečko, alebo z lipky vystrúhať drevenú lyžicu a k tomu všetkému si prezrieť múzeum.
Počas hodov prišlo aj prekvapenie. Objavili sa dúbravskí seniori s obrovským pohárom. Podarilo sa im vyhrať  takzvanú Župnú olympiádu a uspieť v medzinárodnej konkurencii. Seniorom gratulujeme a všetkým ďakujeme za výbornú účasť, podporu a dúbravskú atmosféru.

Lucia Marcinátová

Veolia je pripravená na vykurovaciu sezónu
Spoločnosť Veolia Energia Slovensko, dodávateľ tepla a teplej vody pre vyše päťtisíc dúbravských domácností, zrealizovala počas leta viaceré rekonštrukčné práce zamerané na zvýšenie spoľahlivosti dodávok tepla a teplej vody a na plynulé zabezpečenie tohtoročnej vykurovacej sezóny.
Obnovou prešli vonkajšie rozvody aj riadiace systémy
Pozorným očiam Dúbravčanov určite neunikla výmena tepelných rozvodov na ulici Pri kríži a Saratovská. Počas letných mesiacov sa podarilo obnoviť rozvody tepla a teplej vody v súhrnnej dĺžke vyše 800 metrov. Pretože pôvodné rozvody boli inštalované pomerne dávno, ich technický stav už nespĺňal predpoklady spoľahlivej dopravy teplonosného média ku koncovým odberateľom, čoho dôkazom bolo niekoľko havarijných udalostí v poslednom období. Komplexnou výmenou za nové predizolované potrubie priamo od zdroja kotolne K-19 sa zvýšila spoľahlivosť dodávok tepla k spotrebiteľom a súčasne sa znížili tepelné straty po celej jeho dĺžke. 
V rámci obnovy tepelného hospodárstva bol nainštalovaný aj nový riadiaci systém v kotolni K-13, na ktorú sú napojené domy na ulici Fedákova, Repašského a Karola Adlera. Modernizácia riadiaceho systému zefektívni využívanie tepelných zdrojov kotolne a zvýši spoľahlivosť výroby a dodávky tepla pre viac ako 400 dúbravských domácností, ktorým spoločnosť Veolia Energia Slovensko dodáva teplo a teplú vodu. 
Počas leta zrealizovala Veolia Energia Slovensko taktiež viaceré opravy menšieho charakteru, ako napríklad pravidelné servisné úkony, legislatívou stanovené revízne kontroly a merania s cieľom zabezpečiť maximálny komfort dodávok tepla a teplej vody. Dúbravčania sa tak môžu tešiť zo spoľahlivého a zmodernizovaného systému centrálneho zásobovania teplom, pripraveného na tohtoročnú vykurovaciu sezónu.

Kedy sa začne kúriť?
Na základe Vyhlášky Ministerstva hospodárstva SR č. 152/2005 Z.z. sa vykurovaciasezóna začína 1. septembra a trvá do 31. mája. Keďže počasie a vonkajšie teploty sa každý rok líšia, dodávatelia tepla zvyčajne začínajú vykurovaciu sezónu v závislosti od vývoja priemernej dennej teploty. Teplo začínajú dodávať za predpokladu, že priemerná vonkajšia denná teplota klesne pod 13° C aspoň dva dni po sebe a predpoveď počasia nenasvedčuje tomu, že by sa malo otepliť. Vyhláška však umožňuje spustiť vykurovanie aj pri vyšších vonkajších teplotách. Potrebná je na to dohoda v zmysle §1 ods. 4  uvedenej vyhlášky. 
(veolia)

Hlavné mesto začína s kompostovaním
Od začiatku tohto roka platí pre obyvateľov hlavného mesta novinka v nakladaní s biologicky rozložiteľným odpadom. Ten vzniká pri údržbe záhrad (tráva, burina, lístie) alebo ako zvyškový odpad zo zeleniny a ovocia.
Majitelia rodinných domov majú na výber z dvoch možností. Prvou je zber do hnedých zberných nádob a druhou, ekologickejšou, je kompostovanie priamo v domácnostiach. Systém domáceho kompostovania sa už osvedčil v mestách ako Brno či Praha. A to najmä z ekonomických a ekologických dôvodov.
„Domáce kompostovanie je v mnohých zahraničných mestách čoraz väčším trendom. Skvelé je, že sa rýchlo popularizuje aj u nás, pretože práve do veľkých miest s modernými rodinami patrí. Na životnom prostredí im totiž záleží a snažia sa minimalizovať vlastnú ekologickú stopu. To sa darí znižovaním množstva odpadov, ktoré ich domácnosť vyprodukuje,” uviedla Ivana Maleš z Inštitútu cirkulárnej ekonomiky.
Sami obyvatelia hlavného mesta sú nespokojní s množstvom odpadov, ktoré produkujú (viac ako  490 kg/obyvateľa  ročne) a chcú ho znížiť. „Už vedia, že približne 50% odpadov tvorí biologicky rozložiteľný odpad, ktorý si môžu doma sami a jednoducho skompostovať,” dopĺňa Ivana Maleš.
„Individuálne kompostovanie na záhradách rodinných domov je odborníkmi považované za najefektívnejší spôsob znižovania množstva komunálnych odpadov, a tým aj nákladov na odpadové hospodárstvo. Vďaka tomu môžeme spoločne znížiť v Bratislave množstvo spaľovaného odpadu o takmer 6-tisíc ton. Každoročne. Jedinou investíciou sú počiatočné náklady na zakúpenie kompostovacích zásobníkov. Navyše, významným prínosom kompostovania je nielen úspora výdavkov domácností za hnojivá, ale aj to,  že do ulíc nepribudnú ďalšie zvozové autá, ktoré produkujú emisie,“ uviedol Branislav Moňok z Priateľov Zeme – SPZ.      
(red)

Miesto, kde sa spája história - praveké more aj vojny
Tri roky prác, 1200 fúrikov bridlicového kameňa, a výsledok ako dôkaz, že to stálo za to. Občianske združenie Bunkre sprístupnilo pre verejnosť ďalšiu kavernu, čiže vojenský úkryt z prvej svetovej vojny.
Od požiarnej zbrojnice v starej časti Dúbravky znie vojenská pochodová hudba. Vidno mladíka v maskáčoch s mikrofónom v ruke. To všetko predznamenáva, že táto sobota v Dúbravke nebude nudná. Na doobedie naplánovala mestská časť Bratislava Dúbravka v spolupráci s občianskym združením Bunkre slávnostné otvorenie takzvanej Dúbravskej kaverny číslo 3.
Ani teplo, ani zima, príjemné už jesenné slniečko. Počasie na výlet priam ideálne. K požiarnej zbrojnici, odkiaľ štartuje vychádzka ku kavernám, čiže vojenským úkrytom z prvej svetovej vojny, sa trúsia prví odvážlivci, s príchodom autobusu 83 sú ich nakoniec desiatky, niektorí sa pridávajú neskôr.
V sprievode vojenskej hudby smerujeme Brižitskou hore. Cesta ku kavernám je jednoduchá, stratiť sa hádam ani nedá. Po Brižitskej až hore okolo novostavieb na koniec komunikácie, kde je malé parkovisko, a ďalej lesnou cestičkou, ktorá spája niekoľko dúbravských kaverien. Občianske združenie cestu lesom vyčistilo a vyznačilo, značky pohodlne privedú až k najnovšej teraz odhalenej kaverne číslo 3. 

Minúta ticha, aby sa nezabudlo
Výklad, priblíženie histórie, pojmu kaverna, no aj zamyslenie sa nad vojnou, jej následkami, minúta ticha za všetkých, ktorí padli, trpeli.
To všetko dotvorilo v dúbravských lesoch atmosféru slávnostného otvorenia kaverny. Aj prestrihávanie stužky bolo iné, stuha bola maskáčová a nenalievalo sa šampanské, ale ponorilo sa do kaverny a exkurzie. Záujemcov bolo dosť, do vnútra chodili asi 20-členné skupinky, pre bezpečnosť si musel každý návštevník nasadiť helmu.
Dozvedáme sa, že v septembri sprístupnená kaverna je u nás akýmsi unikátom, je najhlbšie, asi desať metrov pod zemou zo všetkých kaverien v Bratislave, má dva komíny a dobové nápisy na stenách, ktoré vyryli vojaci.
Na nápise pri vchode jasne čítame rok 1915. 
„Vojenský úkryt však počas prvej svetovej vojny nikdy neslúžil,“ približuje Peter, predseda občianskeho združenia Bunkre. „Odhadujeme, že mal byť skladom munície.“
Vo vnútri Peter predstavuje predmety vo vitrínach. Fľašu z čias prvej svetovej, nábojnice, ostnaté drôty. Priestor dotvárajú fotografie.
Nazeráme do vysokého komína, únikového východu, čiara na stene naznačuje, dokiaľ bola kaverna zasypaná, kým sa ju pred tromi rokmi občianske združenie nerozhodlo vypratať a sprístupniť.
Členovia občianskeho združenia tu pracovali počas víkendov, vo fúrikoch vyvážali bridlicové kamene. Odhadujú, že za víkend vyviezli okolo 60-70 fúrikov, kým sprístupnili celú kavernu fúrikov bolo okolo 1200.
Odkopaná kaverna vytvorená v prvej svetovej vojne, našla využitie počas druhej svetovej vojny, počas bombardovania sa v nej ukrývali Dúbravčania.

Z dna pravekého mora
Dúbravka ukrýva osem kaverien, Občianske združenie Bunkre sprístupnilo v roku 2014 takzvanú kavernu číslo 2, čiže vojenský úkryt, ktorý rekonštruovalo od konca roku 2012. 
V rámci Bratislavy eviduje občianske združenie päťdesiat kaverien, niektoré ešte čakajú na svoje znovuobjavenie. Hľadať a liezť do kaverien na vlastnú päsť občianske združenie neodporúča.
„Väčšina je v pôvodnom stave, to znamená, buď sú zaplavené, alebo sú čiastočne zavalené alebo sú zapratané," hovorí vedúci geologického odboru Ústavu vied o Zemi Slovenskej akadémie vied Ján Madarás, ktorý sa pridal k takzvaným „bunkristom“ a na septembrovom otvorení kaverny priblížil geológiu i vytváranie kaverien. „Kaverna je vojenským bunkrom z prvej svetovej vojny. Je iná ako bunker z druhej svetovej, pripomína skôr pivničku ako vojenský úkryt, ktorým v skutočnosti bola.“
Možno aj preto odzneli pri prehliadke kaverny nápady využívať priestor na uskladnenie vína ako vínnu pivničku, tunajšia teplota je vraj takmer celoročne stála, okolo ôsmich stupňov.
„Dúbravské kaverny boli vytvorené takzvaným banským spôsobom,“ približuje Madarás. „Ide o horizontálne štôlne a vertikálne únikové šachty.“  Geológ dodáva, že dúbravské kaverny sú jedinečné tým, že sú vyhĺbené v starých horninách. Ide o tmavozelené bridlice, ktoré boli aj na dne pravekého prvohorného mora, ostatné bratislavské kaverny vznikli v žulách. Vstup odkrytej dúbravskej kaverny je podľa geológa bezpečný.
Kto nestihol slávnostné otvorenie, prehliadka aj s výkladom sa dá dohodnúť zväčša počas sobôt s členmi OZ Bunkre - bunkre@bunkre.info
Lucia Marcinátová

Kaverna je vojenským bunkrom z prvej svetovej vojny. Je iná ako bunker z druhej svetovej vojny, pripomína skôr pivničku ako vojenský úkryt, ktorým v skutočnosti bola. Myšlienka na vybudovanie bojového opevnenia v okolí Bratislavy pochádza zo začiatku 20. storočia, keď bol v roku 1890 sprevádzkovaný prvý pevný most v Bratislave cez Dunaj, Most Františka Jozefa.
Občianske združenie Bunkre vzniklo v roku 2010 v Dúbravke, jeho členovia bunkre nielen hľadajú, ale aj obnovujú a sprístupňujú verejnosti.  Ako jediní na Slovensku sa venujú kavernám. 
V roku 2015 sprístupnilo občianske združenie v spolupráci s mestskou časťou Bratislava-Nové Mesto najväčšiu kavernu v bratislavských lesoch, ide o veliteľskú delostreleckú kavernu na Kamzíku.

Výsledkový servis
□ FUTBAL
 ●  2. LIGA ŽIEN, skupina A – 3. kolo: Spartak Trnava A – FK Dúbravka 10:0 (4:0). 4. kolo: FK Dúbravka – FK Slovan Duslo Šaľa 0:11 (0:2). 5. kolo: TJ Kopčany - FK Dúbravka 0:7 (0:4), Haydary, Kozlová a Olšová po 2, Ábelová. Priebežné poradie: 1.FK Slovan Duslo Šaľa 15, 2.ŠK Vrakuňa 15, 3.FC Spartak Trnava A 15,... 5.FK Dúbravka 9, 14.FC ViOn Zlaté Moravce-Vráble 0.
● 5. LIGA MUŽOV – 3. kolo: FK Dúbravka – TJ Jarovce 2:0 (0:0), Rybecký a Cibák. 4. kolo: FK Vajnory B - FK Dúbravka 2:0 (1:0). 5. kolo: FK Dúbravka - ŠK Igram 9:0 (4:0), Rybecký 3, V. Sýkora a Vohralík po 2,Gašparovič a Vacula. Priebežné poradie: 1.MŠK Senec 13, 2.FK Dúbravka 12, 3.TJ Malinovo 10,... 14.NMŠK 1922 Bratislava 0.                                                                                                                                                              ● 3. LIGA, mladší dorast – 4. kolo: FK Záhorská Bystrica – FKP Dúbravka 4:1. 5. kolo: FKP Dúbravka – ŠK Žolík Malacky 0:12. Priebežné poradie: 1.ŠK Žolík Malacky 9,... 7.FKP Dúbravky 0.
● 2. LIGA BFZ, starší žiaci – 4. kolo: FKP Dúbravka – MŠK Senec 1:11. 5. kolo: ŠK Svätý Jur - FKP Dúbravka 4:0. Priebežné poradie: 1.MŠK Senec 10,... 13.FKP Dúbravka 0, 14. Lokomotíva Devínska Nová Ves 0.                                                                                                                            
● 2. LIGA BFZ, mladší žiaci - 4. kolo: FKP Dúbravka – MŠK Senec 3:4. 5. kolo: ŠK Svätý Jur - FKP Dúbravka 1:0. Priebežné poradie: 1.FK Rača 12,... 9.FKP Dúbravka 3, 14.OFK Dunajská Lužná 0.                                                                                                                                                          
● STARŠÍ ŽIACI, OblFZ Bratislava – mesto, 1.  kolo: FK Dúbravka - PFT ŠTK Šamorín B  3:3. 4. kolo: FC Ružinov – FK Dúbravka 0:1. 5. kolo: FK Dúbravka –MFK Záhorská Bystrica 2:3. Priebežné poradie: 1.FC Petržalka C 13,... 10.FK Dúbravka 4, 17.FK Slovan Most pri Bratislave 0.                                                                                                                                                           
● MLADŠÍ ŽIACI, OblFZ Bratislava – mesto, skupina A – 1. kolo: FK Dúbravka B – TJ Malinovo 0:3. 4. kolo: NMŠK 1922 Bratislava – FK Dúbravka B 8:1. 5. kolo: FK Dúbravka B – FK Vajnory B 2:7. Priebežné poradie: 1.FK Slovan Ivanka pri Dunaji 12,... 11.FK Dúbravka B 0, 13.OŠK Chorvátsky Grob 0.                                                                                                             ● MLADŠÍ ŽIACI, OblFZ Bratislava – mesto, skupina B - 1. kolo: FK Dúbravka – voľný žreb  3. kolo: FK Dúbravka A – ŠKO Miloslavov 5:7. 5. kolo: FC Petržalka D – FK Dúbravka 0:3. Priebežné poradie: 1.TJ Rovinka 12,... 10.FK Dúbravka 4, 13. FC Petržalka D 0.
● PRÍPRAVKA (U11) A/1 – 2. kolo: FK Dúbravka – FC Malacky 3:3. 11. kolo: FK Dúbravka – MŠK Senec 1:6. Priebežné poradie: 1.FA Lafranconi FTVŠ UK 9,... 10.FKP Dúbravka 1, 14.Lokomotíva Devínska Nová Ves 0.                                                                               ● PRÍPRAVKA (U10) B/1 – 11. kolo: FK Dúbravka – MŠK Senec 4:5. Priebežné poradie: 1.FA Lafranconi FTVŠ UK 9,... 8.FKP Dúbravka 3, 14.PSČ Pezinok 0.
● PRÍPRAVKA (U9) C – 11. kolo: FK Dúbravka – MŠK Senec 5:1. Priebežné poradie: 1.FK Rača 9,... 4.FKP Dúbravka 6, 14.PSČ Pezinok 0.
● PRÍPRAVKA (U11) A/2 –  11. kolo: MFK Záhorská Bystrica - FK Dúbravka 4:6. Priebežné poradie: 1.SDM Domino B 3,... 3.FK Dúbravka 3, 14.NMŠK Bratislava 0.                                                                                                                                                                                                 
● PRÍPRAVKA (U10) B/2 – 2. kolo: MFK Záhorská Bystrica - FK Dúbravka 7:2. Priebežné poradie: 1.SDM Domino B 6,... 7.FK Dúbravka  8, 8.FK Vajnory B 0.                                   
● PRÍPRAVKA (U8) D, skupina B (Rača) – 3. kolo: FKP Dúbravka – FK Rača 6:1. Priebežné poradie: 1.FC Petržalka B 6, 2.FKP Dúbravka 6,... 4.FK Slovan Ivanka pri Dunaji 0.
□ HOKEJ                                                                                                                                                                    
● LIGA KADETOV, regionálna skupina západ (9. ŠHT, U15) – 1. kolo: HOBA Bratislava – HC ŠKP Bratislava 2:4. 2. kolo: HK Skalica - HOBA Bratislava 3:3. Priebežné poradie: 1. HC ŠKP Bratislava 4,... 3.HOBA Bratislava 1, 4.HK Ružinov 0.                                         
● 1. LIGA, STARŠÍ  ŽIACI (8. ŠHT, U14) ZsZĽH, základná časť – 1. kolo: HOBA Bratislava – HK Havrani Piešťany 9:4. Priebežné poradie: 1.Slovan Bratislava 2,... 5.HOBA Bratislava 2, 15.HKL Bratislava 0.
● 1. LIGA, STARŠÍ  ŽIACI (7. ŠHT, U13) ZsZĽH, základná časť – 1. kolo: HOBA Bratislava – HK Havrani Piešťany 10:2. Priebežné poradie: 1.Okanagan Tigers Viedeň (Rak.) 4,... 4.HOBA Bratislava 2, 14.HK Havrani Piešťany 0.
● 1. LIGA, MLADŠÍ ŽIACI (6. ŠHT, U11) ZsZĽH, základná časť – 1. kolo: HK Havrani Piešťany -  HOBA Bratislava 1:21. 8. kolo (predohrávka): Okanagan Tigers Viedeň (Rak.) – HOBA Bratislava 7:2. Priebežné poradie: 1.Okanagan Tigers Viedeň (Rak.) 6,... 3.HOBA Bratislava 2, 14. HK Havrani Piešťany 0.
● 1. LIGA, MLADŠÍ ŽIACI (5. ŠHT, U10) ZsZĽH, základná časť – 1. kolo: HK Havrani Piešťany -  HOBA Bratislava 4:6. 8. kolo (predohrávka): Okanagan Tigers Viedeň (Rak.) – HOBA 6:1. Priebežné poradie: 1.Okanagan Tigers Viedeň (Rak.) 6,... 7.HOBA Bratislava  2, 14.HK Levice 0.   
□ BEDMINTON
● 3. liga miešaných družstiev dospelých, skupina ZÁPAD – 4. kolo: BK MI Trenčín B - Dúbravský bedmintonový klub (DBK) 0:8, Sokol Ilava B – DBK 2:6, CEVA Trenčín C – DBK 3:5. Priebežné poradie: 1:DBK 23, 2.BKR Púchov 20, 3.MBK Malinovo 16,... 10.BK MI Trenčín B 5.                                                                                                                                                              
● 4. liga miešaných družstiev dospelých, skupina o 10. – 18. miesto, 4. kolo: BENNI Nitra – DBK B 3:5, BK Nitra – DBK B 2:6, CEVA Trenčín D – DBK B 2:6.  
● 4. liga miešaných družstiev dospelých, skupina o 19. – 28. miesto, 4. kolo: DBK C – Sokol Ilava C 6:2, DBK C – MBK Pro Eberhard Malinovo C 4:4, DBK C – HANZA Galanta 7:1.         (jop)

Vynikajúci úspech seniorov
Seniori Dúbravky dosiahli zhodou okolností počas Dúbravských hodov vynikajúci úspech. Suverénne triumfovalo šesťčlenné družstvo na 7. ročníku Župnej olympiády seniorov, ktorá sa konala pod záštitou predsedu BSK Pavla Freša, a získalo na rok skoro metrový putovný pohár. K celkovému prvenstvu im pomohli tri víťazstvá  v disciplínach štafetová chôdza, streľba florbalovou loptičkou na bránku a štafetová chôdza s loptičkou na lyžičke.  
Druhé miesto obsadili v hlavolame a zle si neviedli ani v ďalších disciplínach (hod loptičkou na cieľ, hod šípkami na cieľ a v prvej pomoci). O úspech Dúbravky sa zaslúžili: František Brunovský, Jozef Petrovský, Oľga Letková, Mária Kusalíková, Zlatica Smolková a Ľudmila Kišová, ktorá obsadila v šípkach individuálne tretie miesto. Vedúcou družstva bola Zuzana Marková, manažérkou Vlasta Babitzová.                                                                                          
(pet)

Pokračuje škola korčuľovania
Naučiť deti správne korčuľovať, to bol hlavný cieľ založenia dúbravského OZ Piruetka. Ich škola korčuľovania začala svoju činnosť pred rokom. Na zimnom štadióne v Dúbravke sa za necelý rok naučili korčuľovať stovky detí, ale aj dospelých.
Poslednú septembrovú sobotu sa úvodnou hodinou začal druhý ročník Školy korčuľovania v Dúbravke. Piruetka má licencovaných trénerov, ktorí na ľade naučia deti, ale aj dospelých koordinovať pohyby, obratnosť, vytrvalosť a správne držanie tela. Kurzy sa uskutočnia na zimnom štadióne na Harmincovej ulici v októbri každú  sobotu od 19.00 do 20.00 h. Od novembra sa bude začínať neskôr.
Kurzy majú medzi deťmi veľký úspech, a preto vidieť za mantinelom veľa rodičov, ktorí chodia povzbudzovať budúcich hokejistov a krasokorčuliarov. Kurzy sú určené pred deti od 4 rokov, dospelých, ktorí sa v minulosti z rôznych dôvodov nenaučili korčuľovať či amatérskych hokejistov. Každý účastník kurzu by mal mať primerané oblečenie, deti musia mať povinne prilbu a rukavice. Bližšie informácie nájdete na www.piruetka.sk, otázky môžu záujemcovia adresovať na adresu piruetka.adka@gmail.com.
 (efý)

Kevická bronzová
Skoro všetci milujeme futbal. Je to najpopulárnejšia a najsledovanejšia hra na svete. Hrávala ho niekedy aj mladá Dúbravčanka Lucia Kevická. Nakoľko nebola stavaná na fyzické súboje, jej futbalová kariéra skončila skôr ako začala. Pri futbalovej lopte ale zostala, zamilovala sa totiž do freestylového futbalu.                                                                                                                
Trvalo sedem rokov, kým sa začala presadzovať aj v tomto odvetví. Postupne začali prichádzať úspechy na vrcholných svetových podujatiach. V roku 2012 sa stala majsterkou sveta a tiež bola viackrát vicemajsterkou sveta i Európy. Ďalší výrazný úspech dosiahla Lucia nedávno na otvorených majstrovstvách sveta SUPERBAL v Prahe, kde obsadila v súťaži žien vynikajúce tretie miesto.         
(pej)     

Vďaka trénerom hráči výkonnostne napredujú
Športový riaditeľ HOBA Bratislava Branko Semančík: Umiestniť sa lepšie ako v minulej sezóne           
Začiatkom septembra sa začal nový ročník hokejových súťaží mládeže. Postupne sa ku kadetom pridali mladší a starší žiaci a nakoniec koncom mesiaca aj dorastenci s juniormi. V úvode nášho rozhovoru so športovým riaditeľom HOBA Bratislava Brankom Semančíkom sme sa stručne vrátili k predchádzajúcemu ročníku.   
□ Minulú sezónu sme hodnotili v klube pozitívne. Robíme na tom, aby sme výkony zopakovali v tejto sezóne a máme ciele v tejto skončiť v jednotlivých kategóriách  ešte lepšie.  

■ Brankár v hokeji je jedným z najdôležitejších hráčov. Od tejto sezóny sa o brankárov v klube stará Estónec Aleksandr Kolosov. Čo zatiaľ priniesla jeho prítomnosť a ako hodnotíte jeho prínos?                                                                                                                       
□ Aleks sa venuje brankárom v našom klube od mája. V tomto mesiaci prebiehala hlavne všestranná príprava. Od augusta prípravu kombinujeme s prípravou na ľadovej ploche. Má pod sebou brankárov celého klubu. Okrem kolektívnej prípravy s tímom sa venuje brankárom aj špeciálne. Nemá problém si obliecť brankársky výstroj a brankárom veci ukázať. Na trénerskej porade sa všetci tréneri zhodli, že Aleksandrova robota je už teraz vidieť a brankári napredujú. S jeho prácou sme v klube veľmi spokojní.   
                                                                       
■ Na tréningu sa objavil aj bývalý hráč klubu, brankár Matej Tomek. Ako to vnímali brankári HOBA?                                                                                                                                               
□ Matej si každoročne v predsúťažnom období nájde cestu na náš zimný štadión. Tentokrát absolvoval tréning s juniorkou a zúčastnil sa taktiež aj špeciálneho tréningu brankárov. Keď sa Maťo objaví u nás na tréningoch, všetci, nielen brankári pozorne sledujú jeho výkon na ľadovej ploche. Je veľkým motivačným faktorom pre všetkých hráčov v našom klube.   
             
■ Ďalší odchovanec klubu Marek Sloboda sa stal prvým hráčom HOBY, ktorý má v drese bratislavského Slovana za sebou debut v KHL. Čo nám k tomu poviete?                                  
□ Marek medzi nás zavíta častejšie, ako Maťo, ktorý pôsobí v zahraničí. Marek bol u nás na ľade s tímom juniorky koncom minuloročnej sezóny. Po štarte na posledných MS do 20 bolo jasné, že bude bojovať o seniorský dres v niektorom tíme. To, že to je práve tím KHL Slovan Bratislava, je pre Mareka výborné. Samozrejme má pred sebou ešte veľa práce, je mladý a o svoje stabilné miesto bude musieť tvrdo bojovať. Všetci v klube jemu, ale aj Maťovi držíme palce!  
                                                                                                                                         
■ Aké ciele majú v tejto sezóne družstvá juniorov a dorastencov v prvých ligách?                                              
□ V doraste sa súťaž extraligy po tejto sezóne bude meniť. Bude tam menej účastníkov, čo podstatne sťaží postup do tejto súťaže. Vopred sa nevzdávame, ale bude to veľmi ťažké. Juniori minulú sezónu obsadili tretie miesto a sami hráči, by tejto sezóne chceli skončiť ešte vyššie. Poteší každé lepšie umiestnenie ako minulú sezónu, ale skloňujeme aj postup do juniorskej extraligy.           
                                                                                                                         
■ Čo očakávate od kadetov, starších a mladších žiakov?                                                                
□ Veľa talentovaných kadetov oblieka už dnes dres dorastu. Budeme musieť pred každým ligovým kolom citlivo zvážiť, za ktorý tím hráči nastúpia. 
Prvenstvo z regionálnej časti by zaručovalo záverečný turnaj o postup do TOP súťaže kadetov. Určite o to zabojujeme. Žiaci v minulej sezóne dosahovali dobré výsledky a túto sezónu by sme chceli, aby získali ešte viac bodov.
■ Aké zastúpenie v klube majú dievčatá?                                                                                            
□ Len v kategóriách žiakov evidujeme aktuálne 14 dievčat. Spolu aj s prípravkou ich máme v klube okolo 20. Pre dievčatá sme len nedávno vytvorili samostatnú šatňu, aby mali svoje súkromie a pohodlie. Verím, že už túto sezónu sa niektoré naše dievčatá objavia v juniorskej reprezentácii.

■ Niekoľko bývalých juniorov HOBY si oblieka dres seniorov Volkswagenu Bratislava. Nakoľko HOBA nemá mužov, neuvažujete o bližšej spolupráci s týmto klubom?                            
□ Je to jedna z alternatív do budúcnosti. Máme silnú skupinu našich odchovancov, ktorí by u nás veľmi radi pokračovali. Aj v tomto smere sa budeme snažiť urobiť už v budúcej sezóne krok dopredu.    
                                                                                                                                  
■ Slovo na záver?                                                                                                                             
□ Chcel by som vyzdvihnúť prácu našich trénerov. Vďaka nej klub výkonnostne napreduje. Už dnes pracujeme na tom, aby sa náš trénerský kolektív v lete ešte skvalitnil. Máme už dohodnuté veľmi zaujímavé trénerské mená a budeme chcieť vytvoriť v klube ešte silnejšiu skupinu kvalitných trénerov.
Jozef Petrovský

Bowlingový turnaj seniorov 
Rada seniorov, komisia športu a MČ Dúbravka usporiadajú v polovici októbra tretí ročník majstrovstiev Dúbravky v bowlingu seniorov. Štartovať môžu obyvatelia Dúbravky, ktorí mali, resp. budú mať v tomto roku 62 a viac rokov.  
Turnaj sa bude konať v utorok 17.októbra so začiatkom o 10.00 h v Bowling bare pri futbalovom štadióne FK Dúbravka. Organizátori vyhodnotia  najlepších mužov, ženy a denné centrá. Za denné centrá budú štartovať miešané päťčlenné družstvá.                                                                                                               
Každé denné centrum môže postaviť ľubovoľný počet družstiev. Vedúce z týchto zariadení musia predložiť zloženie družstiev pred začiatkom prvých hodov. Prvenstvá z predchádzajúceho roka obhajujú Denné centrum 1, Jozef Petrovský a Zdenka Bestenreinerová, ktorá triumfovala aj v prvom ročníku.
Prihlášky na turnaj treba poslať najneskôr do 10. októbra na mailovú adresu: 
radaseniorov@gmail.com, 
alebo telefonický na čísle 6920 2550 a to len pondelok až stredu medzi 10.00 – 12.00 h. V písomnej prihláške treba uviesť tel. číslo mobilu, resp. mailovú adresu. Turnaj sa uskutoční pod záštitou starostu Dúbravky Martina Zaťoviča.                                                                                                                        
(pet)